text:
1:1 UPawulos, umpostile kaYesu Kristu, obizwe ngokuthanda kukaThixo, noSostenes umzalwana,
1:2 ubhalela ibandla likaThixo eliseKorinte, abangcwaliselwe kuKristu Yesu, ababizwe ukuba babe ngcwele, kunye nabo bonke abalinqulayo igama leNkosi yethu uYesu Kristu ezindaweni zonke, ezabo kwanezethu:
1:3 uthi, Makube lubabalo kuni, noxolo oluvela kuThixo uBawo wethu, neNkosi yethu uYesu Kristu.
1:4 Ndihlala ndibulela kuye uThixo wam ngani, ngenxa yobabalo lukaThixo, awanibabala ngalo nikuKristu Yesu;
1:5 kuba natyetyiswa kuye ngezinto zonke, ngokuthetha konke, nangokwazi konke;
1:6 njengokuba ubungqina bukaKristu baqiniswayo kuni;
1:7 ngokokude ningasileli nakwesinye isipho enisibabalweyo; nilinde kakhulu ukutyhileka kweNkosi yethu uYesu Kristu;
1:8 oya kuniqinisa nokuniqinisa ase ekupheleni, ukuze ningabi nakumangaleleka ngemini yeNkosi yethu uYesu Kristu.
1:9 Uthembekile uThixo, enabizelwa nguye ebudlelaneni boNyana wakhe, uYesu Kristu iNkosi yethu.
1:10 Ke kaloku, ndiyaniyala, bazalwana, ngalo igama leNkosi yethu, uYesu Kristu, ukuba nithethe nto-nye nonke, nokuba kungabikho zahlukahlukano kuni; ke nibe ngabalungisiweyo, nigqibelele ngqiqweni-nye, nasicamangweni sinye.
1:11 Kuba ndazisiwe ngani, bazalwana bam, ngabakuloKlowe, ukuba kukho iimpikiswano phakathi kwenu.
1:12 Ukutsho ke ndithi kuthiwa, ulowo kuni uthi, Mna ndingokaPawulos; omnye ke athi, Mna ndingoka-Apolo; omnye ke athi, Mna ndingokaKefas; omnye ke athi, Mna ndingokaKristu.
1:13 Wahlukahlukene na uKristu? Kwabethelelwa uPawulos yini na emnqamlezweni ngenxa yenu? Nabhaptizelwa egameni likaPawulos, kusini na?
1:14 Ndiyabulela kuThixo, ukuba ndingabhaptizanga namnye kuni, ingenguKrispo noGayo;
1:15 ukuze kungabikho mntu uthi, ndabhaptizela egameni lam.
1:16 Ndabhaptiza ke nendlu kaStefana; ngaphandle kwabo, andazi ukuba ndabhaptiza wumbi.
1:17 Kuba uKristu akandithumanga kubhaptiza; wandithuma ukushumayela iindaba ezilungileyo, kungabi ngabulumko bakuthetha, ukuze umnqamlezo kaKristu ungalanjathiswa.
1:18 Kuba ilizwi lomnqamlezo libubudenge okunene kwabatshabalalayo; kodwa ke kwabasindiswayo, thina aba, lingamandla kaThixo.
1:19 Kuba kubhaliwe kwathiwa, Ndiya kubutshabalalisa ubulumko bezilumko, Ingqondo yeengqondi ndiyitshitshise.
1:20 Siphi na ke isilumko? Uphi na ke umbhali? Uphi na ke umphiki weli phakade? UThixo akabenzanga baba bubudenge na ubulumko beli hlabathi?
1:21 Ekubeni ke kuthe, ebulumkweni bukaThixo, ihlabathi alamazi uThixo ngobulumko balo, kwakholeka kuThixo ukusindisa abo bakholwayo, ngabo ubudenge bokuvakalisa iindaba ezilungileyo.
1:22 Ekubeni ke amaYuda ecela umqondiso, amaGrike efuna ubulumko, thina okwethu sivakalisa uKristu,
1:23 ebethelelwe emnqamlezweni; isikhubekiso ke eso kumaYuda, ubudenge kumaGrike;
1:24 ke kwabo babiziweyo, amaYuda kwanamaGrike, sivakalisa uKristu ongamandla kaThixo, nobulumko bukaThixo.
1:25 Ngokuba into kaThixo ebubudenge ilumkile kunabantu, nento kaThixo engenamandla yomelele kunabantu.
1:26 Kuba luboneni ubizo lwenu, bazalwana, ukuba azizininzi izilumko ngokwenyama, ababaninzi abanamandla, akamaninzi amanene.
1:27 UThixo usuke wanyula izinto ezibubudenge zehlabathi, ukuze azidanise izilumko; nezinto ezingenamandla zehlabathi usuke uThixo wazinyula, ukuze azidanise izinto ezomeleleyo;
1:28 nezinto zehlabathi ezingenabuntu, nezingento yanto, wazinyula uThixo, nezingathi azikho, ukuze aziphuthise izinto ezikhoyo;
1:29 ukuze kungaqhayisi namnye umntu emehlweni akhe.
1:30 Ke niphuma kuye, nina bakuKristu Yesu, owathi ngenxa yethu waba bubulumko obuvela kuThixo, nobulungisa kwanobungcwalisa nentlawulelo;
1:31 ukuze, njengoko kubhaliweyo, Oqhayisayo aqhayise ngeNkosi.
2:1 Mna ke, ndakuba ndizile kuni, bazalwana, andizanga ngabugcisa bakuthetha nabulumko, ndinazisa ubungqina bukaThixo.
2:2 Kuba ndagqiba kwelokuba ndingazi nto phakathi kwenu, ingenguYesu Kristu, naye ke ebethelelwe emnqamlezweni.
2:3 Mna kuni ndafika ndaba ngothambileyo, onokoyika, onokugubha okukhulu.
2:4 Nokuthetha kwam, nokuvakalisa kwam uKristu kube kungengamazwi oyisa ngabulumko babantu; bekungokuqondakalisa koMoya nokwamandla,
2:5 ukuze ukholo lwenu lungabi sebulumkweni babantu, lube semandleni kaThixo.
2:6 Ke sithetha ubulumko phakathi kwabagqibeleleyo, ubulumko ke obungebubo obeli phakade, nobabaphathi beli phakade ababhangayo.
2:7 Sithetha ubulumko bukaThixo obusemfihlekweni, obo ke bufihlakeleyo, awathi uThixo ngenxa engaphambili, kwangaphambi kwawo amaphakade, wabumisela uzuko lwethu;
2:8 ekungabangakho namnye wabaphathi beli phakade ubaziyo (kuba, ukuba babebazi, ngebengayibethelelanga emnqamlezweni iNkosi yozuko),
2:9 njengoko ke kubhaliweyo, kwathiwa, Izinto ezingabonwanga liso, nezingaviwanga ndlebe, Nezingathanga qatha entliziyweni yomntu, Zizo uThixo awazilungisela abo bamthandayo.
2:10 UThixo wazityhila kuthi ke ngoMoya wakhe; kuba uMoya uphengulula zonke izinto, neenzulu zikaThixo.
2:11 Kuba nguwuphi na kubantu ozaziyo izinto zomntu, ingenguwo umoya womntu okuye? Ngokunjalo nezinto zikaThixo akukho namnye uzaziyo, ingenguye uMoya kaThixo.
2:12 Ke thina asamkelanga moya wehlabathi; samkele uMoya ophuma kuye uThixo, ukuze sizazi izinto esazibabalwa nguThixo;
2:13 esizithethayo nokuzithetha, kungengamazwi anokufundiswa bubulumko babantu, kungawo anokufundiswa nguMoya oyiNgcwele: izinto ezizezomoya sizilungelelanisa namazwi la angawomoya.
2:14 Owemvelo ke umntu akazamkeli izinto zoMoya kaThixo; kuba zibubudenge kuye; kanjalo akanakuzazi, ngokuba ziphicothwa ngokoMoya.
2:15 Ke ongowoMoya okunene uphicotha zonke izinto, kodwa yena ngokwakhe akaphicothwa mntu.
2:16 Kuba ngubani na oyaziyo ingqiqo yeNkosi, oya kuthi ayifundise? Thina ke sinengqiqo kaKristu.
3:1 Nam ke, bazalwana, bendingenakuthetha kuni njengakwaboMoya; bendinokuthetha njengakwabenyama, njengakwabaziintsana kuKristu.
3:2 Ndaniseza amasi, andaninika kudla kuqinileyo; kuba nibe ningekabi nakomelela, unangoku anikabi nako.
3:3 Kuba nisengabenyama; oku nje kukhoyo phakathi kwenu umona, neenkani, neembambaniso, aningabenyama na? Anihambi ngokwabantu na?
3:4 Kuba xa uthile athi, Mna ndingokaPawulos, athi wumbi, Mna ndingoka-Apolo, aningabenyama na ke?
3:5 Ungubani na yena uPawulos? engubani na yena uApolo? Ingabalungiseleli nje kuphela, enakholwa ngabo, njengokuba iNkosi yamnikayo ulowo nalowo.
3:6 Mna ndatyala, uApolo wankcenkcesha, ke nguThixo owahlumisayo.
3:7 Ngoko ke lowo utyalayo akalutho, nalowo unkcenkceshayo akalutho; oyinto nguThixo lo uhlumisayo.
3:8 Lowo utyalayo ke, nalowo unkcenkceshayo, banto-nye; kodwa elowo uya kwamkela owakhe umvuzo ngokukokwakhe ukubulaleka.
3:9 Kuba thina singabasebenzisi bakaThixo; nina niyintsimi kaThixo, nisisakhiwo sikaThixo.
3:10 Ngokobabalo lukaThixo endababalwa ngalo, ndithi, ngokomakhi osisilumko, ndibeke ilitye lesiseko, athi ke omnye akhe phezu kwalo; ke elowo makakhangele ukuba uthini na ukwakha kwakhe phezu kwalo.
3:11 Kuba akukho namnye unako ukubeka litye limbi lesiseko, nxamnye nelo libekwe kade, linguYesu onguKristu.
3:12 Ukuba ke umntu ukhe wakha phezu kweli litye lesiseko igolide, isilivere, amatye anqabileyo, imithi, ingca, iindiza,
3:13 umsebenzi walowo nalowo wobonakalaliswa; kuba loo mini iya kuwazisa, ngokuba iya kuvela inomlilo; nomsebenzi walowo nalowo, umlilo uya kuwucikida ubunjani bawo.
3:14 Ukuba umsebenzi awawakhayo umntu phezu kwalo, uthe wahlala uhleli, wowamkela umvuzo.
3:15 Ukuba umsebenzi womntu uthe watshiswa, wolahlekelwa ngumvuzo wakhe; ke yena okwakhe wosindiswa, kodwa ke ange ucande emlilweni.
3:16 Anazi na ukuba niyitempile kaThixo? Anazi na ukuba uMoya kaThixo umi ngaphakathi kwenu?
3:17 Ukuba umntu uyayonakalisa itempile kaThixo, uThixo womonakalisa lowo; kuba itempile kaThixo ingcwele; ninjalo ke.
3:18 Makungabikho namnye uzikhohlisayo. Ukuba umntu uba usisilumko phakathi kwenu kweli phakade, makabe sisidenge, ukuze abe sisilumko.
3:19 Kuba ubulumko beli hlabathi bubudenge kuye uThixo; kuba kubhaliwe kwathiwa, Yena uyazibambisa izilumko kubuqhetseba bazo;
3:20 kwathiwa kananjalo, INkosi iyazazi izicamango zezilumko, ukuba azinto.
3:21 Ngoko ke makungabikho namnye uqhayisa ngabantu: kuba izinto zonke zezenu;
3:22 nokuba nguPawulos, nokuba nguApolo, nokuba nguKefas, nokuba lihlabathi, nokuba bubomi, nokuba kukufa, nokuba zizinto ezingeneyo, nokuba zezizayo: zonke zezenu.
3:23 Nina ke ningabakaKristu, uKristu ke ngokaThixo.
4:1 Makenjenjalo ke umntu ukucinga ngathi, athi singabakhonzi bakaKristu, athi singamagosa eemfihlelo zikaThixo.
4:2 Ke kaloku ke, kufuneka kuwo amagosa, ukuba ulowo kuwo afumaneke ethembekile.
4:3 Kum ke yeyona nto incinanana, ukuba ndincinwe nini, nayimini yamatyala yabantu; ke andizincini nam ngokwam,
4:4 kuba andizazeleli, nto; noko andigwetyelwe, koko; ondincinayo ke yiNkosi.
4:5 Ngoko ke, musani ukugweba nto phambi kwelona xesha, ide ifike iNkosi, eya kuthi izikhanyise nokuzikhanyisa izinto ezifihlakeleyo zobumnyama, iwabonakalalise amacebo entliziyo; andule ke ulowo nalowo abe nodumo oluvela kuThixo.
4:6 Ezi zinto ke, bazalwana, ndizilinganisele ngam noApolo, ngenxa yenu; ukuze nifunde kuthi aba, ukuba ningazicingeli ngaphezu koko kubhaliweyo, ukuze kungabikho namnye uzikhukhumalisa ngakomnye ngenxa yomnye.
4:7 Kuba ngubani na okubalulayo kwabanye? Yintoni na ke onayo ongayamkeliswanga? Phofu ke, ukuba wamkelisiwe, uqhayiselani na, ngathi akwamkeliswanga?
4:8 Senihluthi, senizizityebi, nalawula ningenathi; akwaba ke kambe beningabalawuli, ukuze nathi silawule kunye nani.
4:9 Kuba ngathi mna, uThixo thina bapostile usivelise mva, sanga singabamiselwe ukufa; kuba sanekwe senziwa intlekisa kulo ihlabathi, nakwizithunywa zezulu, nakubantu.
4:10 Thina siziziyatha ngenxa kaKristu, ke nina niziingqondi kuKristu; thina siswele amandla, ke nina nomelele; nina nizukile, ke thina siswele imbeko.
4:11 Kude kwaleli lixa langoku silamba, sinxanwa, sihamba ze, sintlithwa, singenasikhundla, sibulaleka,
4:12 sisebenza ngezethu izandla; sithi, sitshabhiswa, sibe sisikelela; sithi sitshutshiwa, sibe sinyamezela;
4:13 sithi sinyeliswa, sibe siyala; sixeliswa inkunkuma yehlabathi, inkuthu yezinto zonke, kude kube ngoku.
4:14 Ezo nto andizibhaleli ukuba nidane; ndiyaniluleka njengabantwana bam abathandekayo.
4:15 Kuba ningafanelana ninabakhaphi bemawaka alishumi kuKristu, ababaninzi bona ooyihlo; kuba kuKristu Yesu nizelwe ndim lo, ngazo iindaba ezilungileyo.
4:16 Ndiyaniyala ngoko, yibani ngabaxelisa mna.
4:17 Ngenxa yoko ndinithumele uTimoti, ongumntwana wam oyintanda, othembekileyo, waseNkosini, oya kunikhumbuza iindlela zam ezikuKristu, njengoko ndifundisayo ezindaweni zonke, kuwo onke amabandla.
4:18 Ke kaloku inxenye ithe yakhukhumala, ngathi andiyi kuza kuni.
4:19 Ndiya kuza ke kuni kamsinya, ukuba iNkosi ithe yavuma, ukuze ndinganeli kukwazi ukuthetha kwabakhukhumeleyo, ndazi amandla abo.
4:20 Kuba ubukumkani bukaThixo abusekuthetheni, busemandleni.
4:21 Nithanda kuphi na, kuko ukuza kuni ndinoswazi, kuko ukuza ndinothando, nomoya wobulali?
5:1 Kwandile ukuvakala ukuba kukho umbulo phakathi kwenu; ngumbulo ke lowo ongazanga ukhankanywe naphakathi kweentlanga, owokuba uthile abe nomfazi kayise.
5:2 Nibe ke nikhukhumele; ningabi kanye nikhedamile, ukuze anyothulwe phakathi kwenu lowo wenze loo ntlondi.
5:3 Kuba mna, ndingekho nje okunene ngesiqu, ndikho ngomoya; sendide ndamgweba oyenzileyo loo nto, njengokungathi ndikho;
5:4 ndathi, egameni leNkosi yethu uYesu Kristu (nakubon ukuba nihlanganisene nomoya wam, kunye nawo amandla eNkosi yethu uYesu Kristu),
5:5 makanikelwe onjalo kuSathana, ukuba inyama itshatyalaliswe, ukuze wona umoya usindiswe ngomhla weNkosi uYesu.
5:6 Iqhayiya lenu alilihle! Anazi na ukuba igwele elincinane libilisa intlama iphela?
5:7 Likhupheni ngoko kuthi tu igwele elidala, ukuze nibe yintlama entsha, ekubeni ningabangenagwele. Kuba nathi siyibingelelwe neyethu ipasika, enguKristu.
5:8 Ngoko ke ukwenza umthendeleko, masingawenzi sinegwele elidala, negwele lobubi, nelokungendawo; masiwenze sinezonka ezingenagwele, ezingenasibhidi, ezinenyaniso.
5:9 Ndanibhalela encwadini apho ukuthi, maningazidibanisi nabenza umbulo;
5:10 kodwa ningasenizahlula kanye kwabeli hlabathi abenza umbulo, nakumabawa, nabaphangi, nabakhonzi bezithixo; okanye beniya kumelwa kukuphuma ehlabathini.
5:11 Kungoku ke, ndinibhalela ukuba maningazidibanisi nosukuba enegama lokuba ngumzalwana, ukanti wenza umbulo, nokuba ulibawa, nokuba ungumkhonzi wezithixo, nokuba ungumtshabhisi, nokuba ulinxila, nokuba ungumphangi; ningakhe nidle nokudla nonjalo.
5:12 Ndinamsebenzi mni na ukuba ndigwebe nabangaphandle? Anigwebi abangaphakathi bodwa, yini na, nina?
5:13 Ke abangaphandle bagwetywa nguThixo. Ize nimnyothule kuni nina lowo ungendawo.
6:1 Kukho na umntu kuni, enendawo ngakomnye, onobuganga bokummangalela phambi kwabangemalungisa, angammangaleli phambi kwabangcwele?
6:2 Anazi na, ukuba abangcwele aba baya kuligweba ihlabathi? Ukuba ke ihlabathi ligwetywa phambi kwenu, anikufanele na ukuwathetha awona mancinanana amatyala?
6:3 Anazi na, ukuba siya kugweba izithunywa zezulu? Kobeka phi na ke kwizinto zobu bomi?
6:4 Xa sukuba ke ngoko nisiya ematyaleni ngezinto zobu bomi, nimisa abo bangento kulo ibandla, ukuba kugwebe bona na?
6:5 Nditsho ukuze nidane. Kude akwabakho noko sisinye na isilumko phakathi kwenu, esingaba nako ukulamla phakathi kwabo abazalwana?
6:6 Usuka umzalwana amangalelane nomzalwana, athi noko akwenze phambi kwabangakholiweyo.
6:7 Seninciphile ke kanye ngokokuthi nimangalelane. Yini na ukuba ningathi kanye nivume ukoniwa? Yini na ukuba ningathi kanye nivume ukulunyukiswa?
6:8 Nisuka nina none abanye, nilumkise, nako oko nibe nikwenza kubazalwana.
6:9 Anazi na, ukuba abangemalungisa abayi kubudla ilifa ubukumkani bukaThixo? Musani ukulahlekiswa; abenza umbulo, nabakhonzi bezithixo, nabakrexezi, nezifebe, namadoda alalanayo,
6:10 namasela, namabawa, namanxila, nabatshabhisi, nabaphangi, abayi kubudla ilifa ubukumkani bukaThixo.
6:11 Naye ninjalo ke inxenye yenu; kuloko nahlanjululwayo, kuloko nangcwaliswayo, kuloko nagwetyelwayo egameni leNkosi uYesu, nangoMoya kaThixo wethu.
6:12 Zonke izinto zivumelekile kum, noko azindilungele zonke. Zonke izinto zivumelekile kum, noko asindim oya kubekwa phantsi kwagunya lelayiphi;
6:13 izidlo zezesisu, nesisu sesezidlo; kodwa uThixo uya kubhangisa kokubini, sona nazo. Ke wona umzimba asingowombulo, ngoweNkosi; nayo iNkosi yeyomzimba.
6:14 UThixo ke wayivusa iNkosi leyo; uya kusivusa nathi ngamandla akhe.
6:15 Anazi na ukuba imizimba yenu ngamalungu kaKristu? Ndiya kuthi na ke, ndiwathabathe amalungu kaKristu lowo, ndiwenze amalungu ehenyukazi? Nakanye!
6:16 Anazi na, ukuba onamathele kulo ihenyukazi, umzimba mnye nalo? Kuba kuthiwa, Abo babini boba nyama-nye.
6:17 Ke onamathele eNkosini, umoya mnye nayo.
6:18 Wubalekeni umbulo. Zonke izono athe umntu wazenza, zingaphandle komzimba; ke lowo wenza umbulo, wona owakhe umzimba.
6:19 Anazi na, ukuba umzimba wenu uyitempile yoMoya oyiNgcwele ongaphakathi kwenu, eninaye evela kuThixo; nokuba ke aningabenu?
6:20 Kuba nathengwa ngexabiso. Mzukiseni ke uThixo ngomzimba wenu nangomoya wenu, izinto ezizezikaThixo ezo.
7:1 Ke kaloku, ngokubhekisele kwiindawo enandibhalela ngazo, ndithi, Kumlungele umntu ukuba angamchukumisi umntu oyinkazana.
7:2 Kodwa ke, ngenxa yoomibulo, elowo makabe nowakhe umfazi, athi elowo abe neyakhe indoda.
7:3 Indoda mayimenzele okumfaneleyo umfazi wayo; enjenjalo ke nomfazi endodeni yakhe.
7:4 Umfazi akanagunya kowakhe umzimba, yindoda enalo; kwangokunjalo ke, nendoda ayinagunya kowayo umzimba, ngumfazi onalo.
7:5 Musani ukwala ukuhlangana, ningathanga nibe nivumelene okomzuzwana, ukuze ke nibe nethuba lokuzila ukudla nelokuthandaza; nibuye nihlangane ndawonye, ukuze anganihendi uSathana ngenxa yentswela-kuzeyisa kwenu.
7:6 Ndisitsho nje, ndiyabonisa; anidithumi mntu.
7:7 Kuba ndinga bonke abantu bangaba njengam nje; kodwa ke elowo unesakhe isipho, asibabalwe nguThixo; omnye uba naso ngokunje, omnye abe naso ngokunjeya.
7:8 Ndithi ke kwabangazekanga nabangendanga, nakubahlolokazi, kubalungele ukuba bathe bahlala njengam nje.
7:9 Kodwa ke, ukuba abanakuzeyisa, mabazeke, mabende, kuba kukhona kulungileyo ukuba kuzekwe, kwendiwe, kunokutshiseka.
7:10 Ke kaloku abazekileyo nabendileyo ndiyabathethela, phofu ingendim, iyiNkosi; ndithi, Umfazi makangahlukani nendoda
7:11 (ke ukuba uthe wahlukana nayo, makahlale angendi, okanye makaxolelaniswe nendoda yakhe); indoda mayingamali umfazi wayo.
7:12 Ke kaloku kwabanye ndithi mna, akutsho iNkosi, Ukuba kukho mzalwana uthile unomfazi ongakholiweyo, aze umfazi lowo athande ukuhlala naye, makangamali.
7:13 Nomfazi onendoda engakholiweyo, ize yona ithande ukuhlala naye, makangayali.
7:14 Kuba indoda leyo ingakholiweyo ingcwalisiwe nguye umfazi, nomfazi lowo ungakholiweyo ungcwalisiwe yiyo indoda; okanye abantwana benu ngebeba baziinqambi; kungoku ke bangcwele.
7:15 Kodwa ke ukuba lowo ungakholiweyo uyahluka, makahluke; umzalwana nokuba ngudade akabotshelelwe, xa kunjalo; ke uThixo usibizele eluxolweni.
7:16 Kuba, wazi ngani na, mfazi, ukuba woyisindisa indoda yakho? Wazi ngani na, ndoda, ukuba womsindisa umfazi wakho?
7:17 Ke, njengoko uThixo wamabelayo ulowo, njengoko iNkosi imbizileyo ulowo, makahambe ngokunjalo. Ndimisa ngokunjalo ke kuwo onke amabandla.
7:18 Kukho mntu wabizwa engowalukileyo na? Makangazenzi ongalukileyo. Kukho mntu wabizwa engalukanga na? Makangaluki.
7:19 Ukwaluka oku akunto, nokungaluki oku akunto; okuyinto kukubamba imithetho kaThixo.
7:20 Elowo makahlale elubizweni abizwe ekulo.
7:21 Wabizwa ulikhoboka na? Ungakhathali koko; nokuba ke unokukhululeka, nyula kanye oko.
7:22 Ukuba lowo wabizwayo waba seNkosini elikhoboka, ungumkhululwa weNkosi; ngokunjalo nalowo wabizwayo engokhululekileyo, ulikhoboka likaKristu.
7:23 Nathengwa ngexabiso; musani ukuba ngamakhoboka abantu.
7:24 Bazalwana, elowo ekubizweni awabizwa ekuko, makahlale kuko ekuThixo.
7:25 Ke kaloku, ngazo iintombi andinammiselo weNkosi; ndibona oku mna, njengowenzelwe inceba yiNkosi ukuba athembeke.
7:26 Ndiba ngoko, kulungile oku ngenxa yengxakeko engeneyo, kulungile emntwini ukuthi aselehlala njengoko anjalo.
7:27 Ubotshelelwe na emfazini? Musa ukufuna ukukhululwa kuye. Ukhululekile na emfazini? Musa ukufuna umfazi.
7:28 Kodwa ke ukuba uthe wazeka, akonanga; nokuba intombi ithe yenda, ayonanga. Ke abanjalo boba nembandezelo enyameni. Ke mna, ngokwenjenje, ndiconga nina.
7:29 Nditsho ke, bazalwana, ukuthi, ixesha lifinyele, ukuze kwelisaseleyo bathi nabo banabafazi, babe njengabangenabo;
7:30 bathi abalilayo, babe njengabangaliliyo; bathi abavuyayo, babe njengabangavuyiyo; bathi abathengayo, babe njengabangenanto;
7:31 bathi abasebenzayo ngeli hlabathi, babe njengabangalixhamliyo; kuba ukumila kweli hlabathi kuyadlula.
7:32 Ndithanda ukuba ningabi naxhala. Ongazekileyo uxhalela izinto zeNkosi, ukuba angathini na ukuyikholisa iNkosi.
7:33 Ozekileyo ke uxhalela izinto zehlabathi, ukuba angathini na ukumkholisa umkakhe.
7:34 Umfazi nentombi akufani. Ongendileyo uxhalela izinto zeNkosi, ukuze abe ngcwele ngomzimba nangomoya; owendileyo ke uxhalela izinto zehlabathi, ukuba angathini na ukuyikholisa indoda yakhe.
7:35 Oku ke ndikuthetha ndisingisele kokunilungeleyo, ndingenzeli kunirhintyela; ndikuthethela ukuba nizibeke, nihlale nihleli kakuhle eNkosini, ningakruthakrutheki.
7:36 Kodwa ke ukuba umntu uba uhlaza intombi yakhe, xa ithe yegqitha entlahleni yayo, emelwe kukwenjenjalo, makenze akuthandayo; akoni; makuzekwe.
7:37 Noko ke omiyo eqinile entliziyweni, engaxakwe nto, enegunya ke lokwenza ngokuthanda kwakhe, kananjalo egqibile entliziyweni yakhe kwelokuba ayigcine intombi yakhe, uyatyapha ukwenjenjalo.
7:38 Ngoko ke lowo wendisayo uyatyapha, kodwa ke lowo ungendisiyo nguyena ukholisayo.
7:39 Umfazi ubotshiwe ngumthetho ngalo lonke ixesha isaphilileyo indoda yakhe; ke ukuba indoda yakhe ithe yafa, ukhululekile, angendiselwa kwayithandayo, kodwa ke ngokwaseNkosini.
7:40 Noko ke unoyolo ngakumbi, ukuba uthe wahlala enjengoko anjalo, ngokwam mna ukubona; ndiba ke ndinaye nam uMoya kaThixo.
8:1 Ke kaloku, ngeendawo zamadini enziwa kwizithixo, ndithi, Siyazi ukuba sinokwazi sonke. Ukwazi oku kuyakhukhumalisa, ke lona uthando luyakha.
8:2 Ukuba ke umntu uba wazi nto, akakazi nento ngoko amelwe kukwazi ngako.
8:3 Ukuba ke umntu uyamthanda uThixo, lowo uyaziwa nguye.
8:4 Ngako ke ukudliwa kwamadini enziwa kwizithixo, siyazi ukuba akukho nto isisithixo ehlabathini; siyazi ukuba mnye kwaphela uThixo, akukho wumbi.
8:5 Kuba kambe, nokuba kukho ekuthiwa bangoothixo, nokuba kusezulwini, nokuba kuphezu komhlaba (kwanjengokuba kukho oothixo abaninzi, neenkosi ezininzi),
8:6 kuthi thina mnye uThixo, uYise, eziphuma kuye izinto zonke; nathi sikholo yena. Inye iNkosi, uYesu Kristu, ezingayo zonke izinto; nathi singaye.
8:7 Ke ukwazi oko akubantwini bonke. Inxenye ke ithi, isenesazela ngesithixo unangoku, idle ngokudliwa kwedini elenziwe kwisithixo, size isazela sabo, siswele amandla nje, sidyobheke.
8:8 Ukudla akusithandisi kuye uThixo; kuba nokuba sithe sadla, asigqithe nganto; nokuba asithanga sidle, asisilele nganto.
8:9 Lumkani ke, hleze elo gunya lenu libe sisiwiso kwabaswele amandla.
8:10 Kuba xa athe ubani wakubona, wena ungonokwazi, uhleli esithebeni etempileni yezithixo, asisayi kuthi na isazela sakhe, eswele amandla nje, somelezelwe ukudla amadini enzelwe izithixo?
8:11 Aze ngokwazi kwakho oko atshabalale umzalwana oswele amandla, awathi uKristu wamfela.
8:12 Nisenjenjalonje ke ukona kubo abazalwana, nisidubule nje isazela sabo esiswele amandla, nona kuKristu.
8:13 Ngenxa yoko ndithi, Ukuba ukudla kuyamkhubekisa umzalwana wam, andisayi kudla nyama naphakade, ukuze ndingamkhubekisi umzalwana wam.
9:1 Andingumpostile na? Andingokhululekileyo na? Andimbonanga na uYesu Kristu, iNkosi yethu? Aninguwo na nina umsebenzi wam eNkosini?
9:2 Ukuba andimpostile kwabanye, kuni nina ndinguye; kuba itywina lokuqinisa obam ubupostile linini aba baseNkosini.
9:3 Okwam ukuziphendulela kwabandincinayo kuko oku.
9:4 Asinagunya na lokudla nokusela?
9:5 Asinagunya na, njengabanye abapostile, nabazalwana beNkosi, noKefas, ukuba siphelekwe ngabafazi bethu bengamakholwa?
9:6 Sithi sedwa noBharnabhas lo na, abangenagunya lokuba bangasebenzi?
9:7 Ngubani na okha aphume umkhosi ngeyakhe indleko? Ngubani na otyala isidiliya, aze angadli siqhamo saso? Khona ngubani na owalusa umhlambi, aze angawadli amasi omhlambi lowo?
9:8 Ndizithetha ngokomntu yini na ezo zinto? Awuthethi kwaezo zinto nawo na umthetho?
9:9 Emthethweni kaMoses kubhaliwe kwathiwa, Uze ungayibophi umlomo inkomo ibhula. Ziinkomo yini na into ayikhathaleleyo uThixo?
9:10 Kanene akatsho ngenxa yethu na? Kakade kwabhalwa ngenxa yethu; ngokuba lowo ulimayo ufanele ukulima ethembile; lowo ubhulayo ufanele ukubhula enethemba lokuyaba loo nto athembe yona.
9:11 Ukuba ke thina sanihlwayelela izinto ezizezoMoya, yinto enkulu na, ukuba siya kuvuna izinto zenu ezizezenyama?
9:12 Ukuba abanye babelana ngokwenza ngeli gunya kuni, asikukhona singenjenjalo na thina ngakumbi? Asilisebenzisanga ke elo gunya; sisuka sithwale izinto zonke, ukuze singazibambezeli ngani iindaba ezilungileyo zikaKristu.
9:13 Anazi na ukuba abo bazisebenzayo izinto ezingcwele badla okwetempile, abo bahlala behleli esibingelelweni bahlulelana nesibingelelo eso?
9:14 Ngokunjalo neNkosi le yabamisela abazazisayo iindaba ezilungileyo, ukuba baphile ngeendaba ezilungileyo ezi.
9:15 Ke mna andiphathanga nanye kwezo zinto. Ezi ndawo andizibhaleli ukuze kwenjiwe njalo kum; kuba bekungandilungelayo kanye ukuba ndife, kunokuba ubani alilambathise iqhayiya lam.
9:16 Kuba xa ndithi ndizishumayele iindaba ezilungileyo, andinaqhayiya; kuba ndimelwe kukuzishumayela. Yeha ke mna, ukuba ndisuka ndingazishumayeli iindaba ezilungileyo!
9:17 Kuba xa ndikwenzayo oko ndinokuzithandela, ndoba ndinomvuzo; ke xa ndikwenza ndingenakuzithandela, ndoba ndingophathiswe ubugosa nje.
9:18 Uyintoni na ke ngoko umvuzo wam? Ukukuthi, ndakuzishumayela iindaba ezilungileyo, ndizenze zingabi nandleko iindaba ezilungileyo zikaKristu, ukuba ndingalisebenzisi igunya lam ezindabeni ezilungileyo ezi.
9:19 Kuba ndikhululekile nje kubo bonke, ndizikhonzisile kubo bonke, ukuze ndibazuze abona baninzi.
9:20 KumaYuda ndaba njengomYuda, ukuze ndiwazuze amaYuda; kwabo baphantsi komthetho ndaba njengophantsi komthetho, ukuze ndibazuze abaphantsi komthetho;
9:21 kwabo bangenamthetho, ndaba njengongenamthetho (ndingenguye phofu ongenamthetho kuThixo, ndingosemthethweni kuKristu), ukuze ndibazuze abangenamthetho;
9:22 kwabo bangenamandla, ndaba njengongenamandla, ukuze ndibazuze abangenamandla; kubo bonke ndesuka ndaba ziinto zonke, ukuze ngeendlela zonke ndisindise inxenye.
9:23 Oko ke ndakwenza ngenxa yeendaba ezilungileyo, ukuze ndibe lidlelane nabo ngazo.
9:24 Anazi na, ukuba abo babalekayo elugqatsweni, babaleka bonke okunene, kodwa ke mnye owamkelayo umvuzo? Balekani ngokunjalo ke, ukuze nizuze.
9:25 Bonke ke abantu abazamayo, baba ziingcathu ezintweni zonke. Bona abo ke okunene benzela ukuze bazuze isithsaba esinokonakala; kodwa thina, esingenakonakala.
9:26 Mna ke ngoko ndenjenjalo ukubaleka, ndingangi andiqondi; ndenjenjalo ukugalela ngenqindi, ndingangi ndibetha umoya;
9:27 ndisuka ndiwuqobe umzimba wam, ndiwuxinzelele phantsi, hleze ndithi, ndakuba ndizivakalisile iindaba ezilungileyo kwabanye, ndibe mna ndingumlahlelwa phandle.
10:1 Ke andithandi ukuba ningazi, bazalwana, ukuba oobawo babephantsi kwalo ilifu bonke; balucanda ulwandle bonke;
10:2 babhaptizelwa bonke kuye uMoses efini elo naselwandle;
10:3 badla bonke oko kudla kunye kukokomoya;
10:4 basela bonke olo luselo lunye lulolomoya (kuba babesela kwiliwa elilelomoya elibe libalandela, iliwa elo ke lalinguye uKristu).
10:5 Kanti noko uThixo akakholiswanga ngabona baninzi; kuba bathiwa waca entlango apho.
10:6 Ezo zinto ke zabe ziyimizekelo kuthi, ukuze singabi ngabakhanuki bezinto ezimbi, njengokuba bakhanukayo bona abo.
10:7 Kanjalo musani ukuba ngababusi bezithixo, njengenxenye yabo; njengokuba kubhaliwe kwathiwa, Abantu bahlala phantsi ukuba badle, basele, baza besuka bema ukuba badlale.
10:8 Kanjalo masingenzi mbulo, njengokuba inxenye yabo yenza umbulo, kwawa ngamini-nye amawaka amashumi mabini anamathathu.
10:9 Kanjalo masingamhendi uKristu, njengokuba inxenye yabo yahendayo, yaza yatshabalala ziinyoka.
10:10 Kanjalo musani ukukrokra, njengokuba inxenye yabo yakrokrayo, yaza yatshabalala ngumtshabalalisi.
10:11 Zonke ke ezo zinto, zabahlelayo bona, beziyimifuziselo; zabhalelwa ke ukululeka thina aba, bafikelweyo ziziphelo zawo amaphakade.
10:12 Ngoko ke lowo uba umi, makalumke angawi.
10:13 Anibanjwanga silingo singesesabantu. Uthembekile ke uThixo, ongayi kuvumela ukuba nilingwe ngaphezu kweninako; owothi, kunye nesilingo eso, avelise ithuba lokuphuma kuso, ukuba nibe nako ukuthwala.
10:14 Kungoko ndithi, zintanda zam, kubalekeni ukubusa izithixo.
10:15 Ndithetha njengakwiingqondi; kucaluleni nina endikuthethayo.
10:16 Indebe yentsikelelo le siyisikelelayo, asibubudlelane na begazi likaKristu? Isonka esi sisiqhekezayo, asibubudlelane na bomzimba kaKristu?
10:17 Ngokuba thina, sibaninzi nje, sisonka sinye, simzimba mnye, kuba sonke sabelana ngeso sonka sinye.
10:18 Khangelani abangamaSirayeli ngokwenyama. Abo bawadlayo amadini, abadlelani nesibingelelo eso, yini na?
10:19 Ndithini na ke ngoko? Ndithi, isithixo siyinto na? Ndithi, amadini enzelwa izithixo ayinto na?
10:20 Anditsho! Ndithi, Amadini eziwenzayo iintlanga, ziwenzela iidemon, aziwenzeli uThixo. Andithandi ke ukuba nibe ngamadlelane needemon nina.
10:21 Aninako ukusela indebe yeNkosi nendebe yeedemon; aninako ukwabelana ngesithebe seNkosi nesithebe seedemon.
10:22 Siyayikhweletisa na iNkosi? Sinamandla kunayo, yini na?
10:23 Zonke izinto zivumelekile kum, noko azindilungele zonke; zonke izinto zivumelekile kum, noko azakhi zonke.
10:24 Makungabikho namnye ufuna okukokwakhe ukulungelwa; elowo makafune nokomnye.
10:25 Yonke into ethengelwa endaweni yokuthenga inyama, yidleni, ningaphicothi nto ngenxa yesazela;
10:26 kuba umhlaba lo ngoweNkosi, nenzaliseko yawo.
10:27 Ukuba ke ubani wakubo abangakholwayo uthi animeme, nithande ukuya, yonke into ebekwa phambi kwenu yidleni, ningaphicothi nto ngenxa yesazela.
10:28 Kodwa ke ukuba ubani uthe kuni, Le nto ilidini elenzelwe izithixo, musani ukudla, ngenxa ke yalowo uyithe thupha loo ndawo, nangenxa yesazela; kuba umhlaba lo ngoweNkosi, nenzaliseko yawo.
10:29 Ndithi, isazela ke, singesiso esakho wena; sisesomnye lowo. Kuba yini na ukuba inkululeko yam igwetywe sesinye isazela?
10:30 Ke ukuba mna ndidla ndibulela, yini na ukuba ndinyeliswe ngenxa yoko ndikubulelayo mna?
10:31 Ke ngoko nokuba niyadla, nokuba niyasela, nokuba nenza yiphi na into, zenzeleni uzuko lukaThixo izinto zonke.
10:32 Yibani ngabangebawisi nakumaYuda, nakumaGrike, nakulo ibandla likaThixo;
10:33 njengokuba nam ndikholisa bonke ezintweni zonke, ndingafuni okwam ukulungelwa, ndifuna okwabaninzi, ukuze basindiswe.
11:1 Yibani ngabaxelisa mna, njengokuba nam ndixelisa uKristu.
11:2 Ke kaloku ndiyanidumisa, bazalwana, kuba nindikhumbula ngeendawo zonke, nizibambile izithethe, njengoko ndaninikelayo.
11:3 Kodwa ke ndithanda ukuba nazi, ukuba intloko yomntu wonke oyindoda nguKristu, intloko ke yomfazi yindoda, intloko ke kaKristu nguThixo.
11:4 Umntu wonke oyindoda, ethandaza, mhlawumbi eprofeta, enento entloko, uya intloko yakhe.
11:5 Umntu wonke ke ongumfazi, ethandaza, mhlawumbi eprofeta, engenasigqubuthelo entloko, uyayihlaza eyakhe intloko; kuba oko kunto-nye nokuba uchetyiwe.
11:6 Kuba umfazi, ukuba akagqubuthele, makaselenquthulwa nokunquthulwa. Ke ukuba kulihlazo kumfazi ukuba anquthulwe, mhlawumbi achetywe, makabe nesigqubuthelo.
11:7 Kuba indoda okunene ayifanele ukuba nesigqubuthelo entloko, ekubeni ingumfanekiselo nozuko lukaThixo; ke yena umfazi luzuko lwendoda.
11:8 Kuba indoda ayiphume emfazini, ngumfazi ophume endodeni;
11:9 kuba indoda ayidalwanga ngenxa yomfazi, kwadalwa umfazi ngenxa yendoda.
11:10 Ngenxa yoko umfazi ufanele ukuba abe nomqondiso wegunya phezu kwentloko, ngenxa yezithunywa zezulu.
11:11 Kodwa eNkosini apha indoda ayingaphandle komfazi, nomfazi akangaphandle kwendoda;
11:12 kuba, njengokuba umfazi ephume kwindoda, ngokunjalo nayo indoda ingaye umfazi; konke ke oko kuphume kuThixo.
11:13 Yahlulani nina ngaphakathi kwenu; kumfanele na umfazi ukuthandaza kuThixo, engagqubuthele?
11:14 Kananjalo imvelo ngokwayo ayinifundisi na, ukuba indoda okunene ethi ibe neenwele ezinde, kulihlazo oko kuyo?
11:15 Ke yena umfazi, ukuba uthi abe neenwele ezinde, kuluzuko oko kuye; ngokuba wazinikwa iinwele ezinde endaweni yesigqubuthelo.
11:16 Ke ukuba ubani ubonakala ethanda ukuphika, thina asinasiko linjalo, kwanawo amabandla kaThixo.
11:17 Ke kaloku, ndinithethela le ndawo nje, andinincomi, ukuba ukuhlangana kwenu ndawonye akusingisi kokhona kulungileyo; kusingisa kokhona kubi.
11:18 Kuba kuqalake, nakuhlangana ebandleni, ndiyeva ukuba kubakho izahlukahlukano phakathi kwenu; ndithi ke kufanele ukuba zikho.
11:19 Kuba kumele ukuba kubekho nezahlukano phakathi kwenu, ukuze abacikidekileyo babonakale phakathi kwenu.
11:20 Xenikweni ngoko nithe nahlangana ndawonye, asikuko ukuba nidle isidlo seNkosi;
11:21 kuba ekudleni kwenu elowo udla okwakhe ukudla; uqala adle, bengekafiki abanye, aze omnye alambe, omnye anxile.
11:22 Kanene aninazindlu na zokudlela nokusela? Okanye nidela ibandla likaThixo na, nibadanisa nje abangenanto? Ndithini na kuni? Ndinidumise na kule nto? Andinidumisi.
11:23 Kuba mna ndakwamkela kuyo iNkosi oko ndikunikeleyo nokukunikela kuni: Okokuba iNkosi uYesu, ngobusuku eyanikelwa ngabo, yathabatha isonka;
11:24 yaza yakuba ibulele, yasiqhekeza, yathi, Thabathani, nidle, ngumzimba wam lo, owaphulelwa nina; oku kwenzeleni ukundikhumbula.
11:25 Kwangokunjalo yathabatha nayo indebe, emva kokuba kudliwe, isithi, Le ndebe ingumnqophiso omtsha osegazini lam; ngamaxesha onke enisukuba niyisela, oku kwenzeleni ukundikhumbula.
11:26 Kuba ngamaxesha onke enisukuba nisidla eso sonka, niyisele loo ndebe, niyakwazisa ukufa kweNkosi, ide ifike.
11:27 Ngoko ke, osukuba esidla eso sonka, ayisele indebe yeNkosi, ngokungafanelekileyo, woba netyala lomzimba negazi leNkosi.
11:28 Makazicikide ke ngokwakhe umntu, aze ngokunjalo adle kwisonka eso, asele kwindebe leyo;
11:29 kuba lowo udlayo, uselayo, ngokungafanelekileyo, uzidlela aziselele ukugwetywa, engawucaluli nje umzimba weNkosi.
11:30 Ngenxa yoku baninzi phakathi kwenu abaswele amandla, nabayimilwelwe, banele nabalele ukufa.
11:31 Kuba xa besizicalula, ngesiba asigwetywa.
11:32 Sigwetywa nje ke, siyaqeqeshwa yiNkosi, ukuze singasingelwa phantsi ndawonye nehlabathi.
11:33 Ngoko ke, bazalwana bam, xa nihlangene ndawonye ukuba nidle, lindanani.
11:34 Ukuba ke ubani ulambile, makadle ekhaya, ukuze ningahlanganeli ukugwetywa. Eziseleyo ke iindawo ndozilungisa, xa ndithe ndafika.
12:1 Ke ngezipho ezizezoMoya, bazalwana, andithandi ukuba ningazi.
12:2 Niyazi ukuba nibe ningabeentlanga, nikhukuliselwe ezithixweni ezingenakuthetha, njengoko nisakuthi nikhokelwe ngako.
12:3 Kungoko ndinazisayo, okokuba akukho namnye, ethetha ekuMoya kaThixo, unokuthi ungosingelwe phantsi uYesu; kanjalo akukho namnye unako ukuthi uyiNkosi uYesu, engekuye uMoya oyiNgcwele.
12:4 Ke kaloku kukho izabelo ngezabelo zezibabalo, kodwa ke ikwanguloo Moya mnye.
12:5 Kukho nezabelo ngezabelo zezilungiselelo, phofu ikwayiloo Nkosi inye.
12:6 Kukho nezabelo ngezabelo zeentsebenzo, kodwa ke ikwanguloo Thixo mnye uzisebenzayo izinto zonke kubo bonke.
12:7 Elowo ke uphiwa ukubonakalalisa uMoya, kuze kubekho okulungele bonke;
12:8 kuba omnye okunene uphiwa ngaye uMoya ilizwi lobulumko; kodwa ke omnye, ilizwi lokwazi kwangokwaloo Moya;
12:9 wumbi ke uphiwa ukholo kwangaloo Moya; omnye ke, izibabalo zeziphiliso kwangaloo Moya;
12:10 omnye ke uphiwa iintsebenzo zemisebenzi yamandla; omnye ke iziprofeto; omnye ke, ukucalula oomoya; wumbi ke, iintlobo zeelwimi; omnye ke, ukucaciswa kweelwimi.
12:11 Zonke ke ezo zinto zisetyenzwa kwangaloo Moya mnye; umabela elowo ngokwakhe njengoko athandayo.
12:12 Kuba, kwanjengokuba umzimba umnye, unamalungu amaninzi, abe ke onke amalungu aloo mzimba mnye, emaninzi nje, emzimba mnye, ukwanjalo ke noKristu lo.
12:13 Kuba thina sonke sabhaptizelwa mzimbeni mnye ngaMoya mnye, nokuba singamaYuda, nokuba singamaGrike; nokuba singamakhoboka, nokuba singabakhululekileyo; sonke sasezwa Moyeni mnye;
12:14 kuba nomzimba lo ungelungu linye, ungamaninzi.
12:15 Ukuba luthe unyawo, Ngokuba ndingesiso isandla, andingowasemzimbeni, luthi, ngenxa yoko, lungabi lolwasemzimbeni na?
12:16 Nokuba ithe indlebe, Ngokuba ndingelilo iliso, andingowasemzimbeni, ithi, ngenxa yoko, ingabi yeyasemzimbeni na?
12:17 Ukuba umzimba lo uphela ubuliliso, bekuya kuba phi na ukuva? Ukuba ubukukuva uphela, bekuya kuba phi na ukusezela?
12:18 Kungoku ke uThixo wawamisa amalungu, lalelo nelo emzimbeni, njengoko wathandayo.
12:19 Ukuba ke onke ebelungu linye, ubuya kuba phi na umzimba?
12:20 Kungoku ke maninzi okunene amalungu, kodwa mnye wona umzimba.
12:21 Alinako ke iliso ukuthi kwisandla, Akufuneki kum; kanjalo intloko ayinakuthi kwiinyawo, Anifuneki kum.
12:22 Asuka amalungu omzimba angathi ngaswele amandla kwamanye, abe ngawona afunekayo.
12:23 Namalungu omzimba esiba ngaswele imbeko kunamanye, lawo ngawona siwabeka embekweni; aze amalungu ethu ahloniphekayo, abe ngawona abekekileyo.
12:24 Amalungu ethu ke abekekileyo akufuneki nto kuwo. Usuke uThixo wawumanya umzimba, wathi ilungu elingento walibeka kweyona mbeko inkulu;
12:25 ukuze kungabikho kwahlukahlukana emzimbeni, kubekho ukunyamekelana kwamalungu ngakunye;
12:26 kuthi, nokuba lilungu elinye eliva ubunzima, avelane amalungu onke; nokuba lilungu elinye elizukiswayo, avuyisane amalungu onke.
12:27 Nina ke ningumzimba kaKristu, ningamalungu ngokwabelwa izabelo.
12:28 Wathi inxenye uThixo wayimisa ebandleni, kuqala yangabapostile, okwesibini abaprofeti, okwesithathu abafundisi; kwaza kwaba yimisebenzi yamandla, kwaba zizibabalo zeziphiliso, iintsizo, izilawulo, iintlobo zeelwimi.
12:29 Bangabapostile bonke yini na? Bangabaprofeti bonke yini na? Bangabafundisi bonke yini na? Bangabenzi bemisebenzi yamandla bonke yini na?
12:30 Banezibabalo zeziphiliso bonke yini na? Bathetha ngalwimi zimbi bonke yini na? Bacacisa intetho bonke yini na?
12:31 Zondelelani ke ezona zibabalo zilungileyo; kanti ke ndisanibonisa eyona ndlela incamisileyo.
13:1 Ndingafanelana ndithetha ngeelwimi zabantu nezezithunywa zezulu; uthando ke ndingenalo, ndisuke ndaba yixina ehlokomayo, necangci elikhenkcezayo.
13:2 Ndingafanelana ndinabo nobuprofeto, ndizazi iimfihlelo zonke, ndinako konke ukwazi; ndingafanelana ndinalo lonke ukholo, ngokokude ndisuse iintaba, uthando ke ndingenalo, andinto yanto.
13:3 Ndingafanelana ndisamkelisa amahlwempu ngempahla yam yonke, nokuba ndithe umzimba wam ndawunikela ukuba utshiswe, uthando ke ndingenalo, akundincedi lutho.
13:4 Uthando luzeka kade umsindo, lunobubele; uthando alunamona; uthando alugwagwisi; alukhukhumali;
13:5 alwenzi okuziintloni; alufuni okukokwalo kodwa; alucaphuki; alunanzondo;
13:6 aluvuyeli kungalungisi; luvuyisana nenyaniso.
13:7 Luthwala iinto zonke; lukholwa ziinto zonke; luthemba iinto zonke; lunyamezela iinto zonke.
13:8 Uthando aluze lutshitshe; nokuba ke ziziprofeto, ziya kubhangiswa; nokuba ziilwimi, ziya kupheza; nokuba kukwazi, kuya kuphuthiswa.
13:9 Kuba siyazi ngokuyinxenye, siprofeta ngokuyinxenye.
13:10 Xa kuthe ke kwafika okuzalisekileyo, kuya kwandula ukuphuthiswa okuyinxenye.
13:11 Oko bendingumntwana, bendithetha ngokomntwana, bendiqonda ngokomntwana, bendicamanga ngokomntwana; ndithe ke, ndakuba yindoda, ndazibhangisa izinto zobuntwana.
13:12 Kuba ngoku sikhangela esipilini ngokwamanakanibe; oko ke, siya kukhangelana ebusweni. Ngoku ndazi ngokuyinxenye; oko ke ndiya kwazi kakuhle, njengoko ndaziwayo nokwaziwa nam.
13:13 Kungoku ke kuhleli ukholo, ithemba, uthando, ezo zinto zontathu; eyona inkulu ke kuzo apho luthando.
14:1 Phuthumani uthando olo, nibe kodwa nizizondelela izipho ezizezoMoya, ngokukodwa ke ukuba niprofete.
14:2 Kuba lowo uthetha ngalulwimi lumbi akathethi bantwini, uthetha kuThixo; kuba akukho namnye umvayo, kodwa ke ngomoya uthetha iimfihlelo.
14:3 Ke yena oprofetayo uthetha ebantwini ulwakheko, noyalo, nokhuzo.
14:4 Lowo uthetha ngalulwimi lumbi uzakha yena; ke lowo uprofetayo wakha ibandla.
14:5 Ndiyathanda ke ukuba nithethe ngalwimi zimbi nonke, noko ke ndithanda ngokukodwa ukuba niprofete. Kuba yena oprofetayo mkhulu kunalowo uthetha ngalwimi zimbi, xa lo angayicacisiyo intetho, ukuze ibandla libe nokwakheka.
14:6 Kunjalonje ke, bazalwana, ukuba ndithe ndeza kuni, ndithetha ngalwimi zimbi, bendiya kuninceda ntoni na, xa ndingathanga ndithethe kuni ndinesityhilelo, ndinokwazi, ndinesiprofeto, ndinemfundiso?
14:7 Khona kwizinto ezihlokomayo ezingenamphefumlo, ezinjengembande, nohadi, ukuba azithanga zahlule ukuhlokoma kwazo, bekungathiwani na ukwaziwa oko kubethwayo ngembande, noko kubethwayo ngohadi?
14:8 Kuba kanjalo, xa ixilongo lithe lalila ngezwi elingaqondakaliyo, ngubani na owoyixhobela imfazwe?
14:9 Ngokunjalo nani, ukuba anithanga nithethe ngalo ulwimi intetho eqondeka kakuhle, yothiwani na ukwaziwa into enithetha yona? Kuba noba nithethela emoyeni.
14:10 Nokuba zingaba sezingakanani na ukuba zininzi kwazo iintlobo zeentetho ehlabathini, akukho nalunye kuzo olungenanto luthetha yona.
14:11 Ukuba ngoko andithanga ndiyazi intsingiselo yentetho, ndoba ngumbharbhari kothethayo, nothethayo woba ngumbharbhari kum.
14:12 Ngokunjalo nani, ekubeni kaloku nizondelela izipho ezizezoMoya, zifuneleni ukuba nibe nazo ngokugqithiseleyo, ukuze lakheke ibandla.
14:13 Ngenxa yoko ndithi, othethayo ngalwimi zimbi, makathandazele ukuba icace intetho yakhe.
14:14 Kuba xa ndithandaza ngalulwimi lumbi, umoya wam uyathandaza okunene wona, ke yona ingqiqo yam ayinasiqhamo.
14:15 Kuthini na ke ngoko? Ndiya kuthandaza ngomoya, ndithandaze nangengqiqo; ndiya kuvuma ngomoya, ndivume nangengqiqo.
14:16 Okanye, ukuba uthe wasikelela ngomoya wodwa, wothini na lowo uhleliyo endaweni yongenakwazi ukuthi, Amen, ekubuleleni kwakho, ekubeni kaloku into oyithethayo engayazi?
14:17 Kuba okunene wena uyatyapha ukubulela, kodwa onguwumbi akakheki.
14:18 Ndiyabulela kuThixo wam, kuba ndithetha ngalwimi zimbi ngaphezu kwenu nonke;
14:19 kodwa ke ebandleni ndithanda ukuthetha amazwi abe mahlanu ngayo ingqiqo yam, ukuze ndibafundise nabanye, kunokuba ndithethe amazwi angamawaka alishumi, ngalulwimi lumbi.
14:20 Bazalwana, musani ukuba ngabantwana engqondweni; ebubini yibani ziintsana, engqondweni ke yibani ngabantu abakhulu.
14:21 Emthethweni kubhaliwe kwathiwa, Ndiya kuthetha kwaba bantu ngalwimi zimbi nangamlomo wumbi; noko ndiya kwenjenjalo, abayi kundiva, itsho iNkosi.
14:22 Ngoko ke iilwimi ezi zikho ukuba zibe ngumqondiso kwabo bangakholwayo, kungekubo abakholwayo: ke sona isiprofeto asisesabangakholwayo, sesabakholwayo.
14:23 Ukuba ngoko lithe lahlangana ndawonye ibandla liphela, bathetha bonke ngalwimi zimbi, kwaza kwangena abangenakwazi, nokuba ngabangakholwayo, abasayi kuthi na, niyageza?
14:24 Ke ukuba bathi bonke baprofete, kuze ke kungene umntu ongakholwayo, nokuba ngongenakwazi, uyohlwaywa ngabo bonke, adane; uyaphicothwa ngabo bonke;
14:25 zize ngokunjalo izinto ezifihlakeleyo zentliziyo yakhe zibonakalaliswe; wothi ngokunjalo, esiwa ngobuso, amnqule uThixo, exela ukuba uThixo uphakathi kwenu okwenyaniso.
14:26 Kuthini na ke ngoko, bazalwana? Xa sukuba nihlangene, uthi elowo kuni abe nengoma, abe nemfundiso, abe nalulwimi lumbi, abe nesityhilelo, abe nokuchaza intetho. Mazithi zonke izinto zenzelwe ukuba lakheke ibandla.
14:27 Kanjalo ukuba umntu uthetha ngalulwimi lumbi, makuthethe babini, mhlawumbi bathathu, bangegqithi, kube ngokulandelelana, aze omnye acacise intetho.
14:28 Ke xa kungekho mchazi-ntetho, makathi cwaka ebandleni; makathethe kuye ngokwakhe nakuThixo.
14:29 Abaprofeti ke, makuthethe babini, mhlawumbi bathathu, abanye bacalule.
14:30 Ukuba ke kuthe watyhilelwa into omnye ehleli khona, owokuqala makathi cwaka.
14:31 Kuba ninako ukuprofeta ngabanye nonke, ukuze bafunde bonke, bavuselelwe bonke.
14:32 Kanjalo oomoya babaprofeti bayabalulamela abaprofeti;
14:33 kuba uThixo akangowesiphithiphithi, ngowoxolo; njengokuba kunjalo kuwo onke amabandla abangcwele.
14:34 Abafazi benu mabathi tu emabandleni; kuba abavunyelwa bona ukuba bathethe. Kuthiwa mabalulame, njengokuba usitsho nomthetho.
14:35 Ukuba ke banga bangaqonda into, mabayibuze ekhaya kwawabo amadoda; kuba lihlazo kubafazi ukuthetha ebandleni.
14:36 Kanene ilizwi likaThixo laphuma livela kuni na? lafika kuni nedwa, kusini na?
14:37 Ukuba umntu uba ungumprofeti, nokuba uba ungowoMoya, makazazi kakuhle izinto endinibhalela zona, ukuba yimithetho yeNkosi.
14:38 Ke ukuba umntu akazi, makangazi.
14:39 Ngoko ke, bazalwana, kuzondeleleni ukuprofeta, ningakwaleli ukuthetha ngalwimi zimbi.
14:40 Zonke izinto mazenziwe ngokubekekileyo, nangolungelelwano.
15:1 Ke kaloku, bazalwana, ndiyanazisa iindaba ezilungileyo, ezo ndazishumayela kuni, nazamkelayo nokuzamkela, nimiyo nokuma kuzo,
15:2 nisindiswayo nokusindiswa ngazo, ukuba nizibambile ngelizwi endazishumayela ngalo kuni; ukuba anithe nafumana nakholwa.
15:3 Kuba ndaninikela kweziyintloko izinto oko ndakwamkelayo nokukwamkela: okokuba uKristu wazifela izono zethu ngokwezibhalo,
15:4 nokokuba wangcwatywa, nokokuba uvukile ngomhla wesithathu ngokwezibhalo;
15:5 nokokuba wabonwa nguKefas, emva koko ngabalishumi elinababini.
15:6 Emveni kuko wabonwa ngaxesha linye ngabazalwana abangaphezu kwamakhulu amahlanu, abasahleliyo nangoku abona baninzi kubo; inxenye ke yalala ukufa.
15:7 Emva koko wabonwa nguYakobi, kamva ngabo bonke abapostile.
15:8 Ekugqibeleni ke kwabo bonke, kwanga kukwinto ezelwe lingekabi lilixa layo, wabonwa nandim.
15:9 Kuba mna ndingoyena mncinanana kubapostile, endingafanele kubizwa ngokuba ngumpostile, ngenxa enokuba ndalitshutshisa ibandla likaThixo.
15:10 Ke ngobabalo lukaThixo ndiyinto endiyiyo, nobabalo lwakhe kum alubanga nakulambatha; ndesuka ndabagqitha bonke ngokubulaleka; ingendim ke, ilubabalo lukaThixo olunam.
15:11 Ke ngoko, nokuba ndim, nokuba ngabo, senjenjalo thina ukushumayela; nenjenjalo ke nina ukukholwa.
15:12 Ke, ukuba uKristu uyashunyayelwa ukuba uvukile kwabafileyo, batsho ngani na abathile phakathi kwenu ukuthi, akukho luvuko lwabafileyo?
15:13 Ke, ukuba akukho luvuko lwabafileyo, woba akavukanga noKristu;
15:14 ukuba ke uKristu akavukanga, koba akunto ukushumayela kwethu, loba luyalambatha nokholo lwenu.
15:15 Sofunyanwa ke singawo namangqina amxokayo uThixo, ngokuba sangqinayo ngoThixo ukuba wamvusa uKristu: angamvusanga, ukuba ke kanti abafileyo abavuki.
15:16 Kuba, ukuba abafileyo abavuki, noKristu woba akavukanga.
15:17 Ukuba ke uKristu akavukanga, loba luyinto engeyanto ukholo lwenu, noba nisesezonweni zenu;
15:18 ngoko nabalele ukufa bekuKristu, boba batshabalele.
15:19 Ukuba singabathembele kuKristu kobu bomi bodwa, soba sizezona ntsizana kubantu bonke.
15:20 UKristu yena kunje uvukile kwabafileyo, waba yintlahlela yabalele ukufa.
15:21 Kuba ekubeni kaloku kungomntu ukufa, kukwangomntu ukuvuka kwabafileyo.
15:22 Kuba, njengokuba kuye uAdam bafa bonke, ngokunjalo nakuye uKristu baya kudliswa ubomi bonke:
15:23 elowo ke kolwakhe uluhlu; intlahlela inguKristu, kamva abakaKristu ekufikeni kwakhe;
15:24 kwandule ke ukubakho isiphelo, xa athe wabunikela ubukumkani kuye uThixo uYise, xa athe wabubhangisa bonke ubulawuli, nalo lonke igunya, namandla.
15:25 Kuba umelwe yena kukuthi alawule, ade azibeke phantsi kweenyawo zakhe zonke iintshaba.
15:26 Olokugqibela utshaba oluya kubhangiswa kukufa;
15:27 kuba izinto zonke wazithobela phantsi kweenyawo zakhe. Ke xa athi, Izinto zonke zithotyiwe, kuyabonakala ukuba akabalwa lowo wazithobela phantsi kwakhe zonke izinto.
15:28 Xa ke zithe zathotyelwa phantsi kwakhe zonke izinto, uya kwandula noNyana ngokwakhe athotyelwe phantsi kwalowo wazithobela phantsi kwakhe zonke izinto, ukuze uThixo abe zizinto zonke kubo bonke.
15:29 Okanye baya kwenza ntoni na abo babhaptizelwa abafileyo, ukuba abafileyo abaze bavuke? Yini na ukuba babhaptizelwe nokubhaptizelwa abafileyo?
15:30 Nathi, yini na ukuba sibe semngciphekweni amaxa onke?
15:31 Ndisekufeni imihla ngemihla; qondani ngokuzingca kwam ngani, endinako ndikuKristu Yesu, iNkosi yethu.
15:32 Ukuba ndithe ngokwabantu ndalwa namarhamncwa e-Efese, kundinceda ntoni na? Ukuba abafileyo abavuki, masesisidla, sisela, kuba ngomso siya kufa.
15:33 Musani ukulahlekiswa. Incoko embi yonakalisa izimilo ezilungileyo.
15:34 Qabukani kakuhle, ningoni; kuba inxenye inentswela-kumazi uThixo; nditsho kuni ukuba nidane.
15:35 Wosuka ubani athi, Bathini na ukuvuka abafileyo? Beza benamzimba unjani na?
15:36 Msweli-kuqonda wena, into oyihlwayelayo ayenziwa iphile, ukuba ayikhanga ife.
15:37 Kanjalo loo nto uyihlwayelayo, akuhlwayeli sona isiqu sento esiya kubakho; uhlwayela ukhozo nje, lungathi lube lolwengqolowa, nokuba lolwezinye iintlobo;
15:38 uThixo ke ulunika isiqu, njengoko athandileyo; iyileyo imbewu uyinika esisesayo isiqu.
15:39 Yonke inyama ayinyama-nye; enye yinyama yabantu, enye yinyama yeenkomo, enye yeyeentlanzi, enye yeyeentaka.
15:40 Kukho iziqu ezisezulwini, neziqu ezisemhlabeni; bubodwa ubuqaqawuli bezasezulwini, bubodwa obezasemhlabeni.
15:41 Bubodwa ubuqaqawuli belanga, bubodwa ubuqaqawuli benyanga, bubodwa ubuqaqawuli beenkwenkwezi; kuba inkwenkwezi iyahluka kwenye inkwenkwezi ngobuqaqawuli.
15:42 Lunjalo ke kanye novuko lwabafileyo. Umzimba uhlwayelwa unokonakala, uvuka ungenakonakala.
15:43 Uhlwayelwa uswele imbeko, uvuka unobuqaqawuli; uhlwayelwa uswele amandla, uvuka unamandla;
15:44 kuhlwayelwa umzimba ongowemvelo, kuvuka umzimba ongowomoya. Kukho umzimba ongowemvelo, kukho nomzimba ongowomoya.
15:45 Ngokunjalo kubhaliwe kwathiwa, Owokuqala umntu uAdam waba ngumphefumlo odla ubomi; owokugqibela uAdam waba ngumoya odlisa ubomi.
15:46 Ke akuqali okomoya; kuqala okwemvelo, kwandule ukuza okomoya.
15:47 Owokuqala umntu uphume emhlabeni, ungowomhlaba; owesibini umntu, iNkosi, uphume emazulwini.
15:48 Into ayiyo owomhlaba, bakwayiyo abomhlaba; kanjalo nento ayiyo osemazulwini, bakwayiyo abasemazulwini;
15:49 njengokuba sawambathayo umfanekiselo wowomhlaba, siya kuwambatha nomfanekiselo wosemazulwini.
15:50 Ke, bazalwana, nditsho ukuthi, inyama negazi azinako ukubudla ilifa ubukumkani bukaThixo; nokonakala akunakukudla ilifa ukungonakali.
15:51 Yabonani, ndinixelela imfihlelo: Okunene asiyi kulala ukufa sonke; kodwa siya kwenziwa ngakumbi sonke,
15:52 ngesiquphe, ngephanyazo, ngexilongo lokugqibela. Kuba liya kulila ixilongo, bavuke abafileyo bengenakonakala, senziwe ngakumbi ke thina.
15:53 Kuba kumele oku konakalayo ukwambatha ukungonakali, noku kufayo ukwambatha ukungafi.
15:54 Xa ke oku konakalayo kuthe kwambatha ukungonakali, noku kufayo kuthe kwambatha ukungafi, liya kwandula ukwenzeka ilizwi elibhaliweyo lokuthi, Ukufa kufincelwe eloyisweni.
15:55 Luphi na, kufa, ulwamvila lwakho? Luphi na, Hadesi, uloyiso lwakho?
15:56 Ulwamvila lokufa sisono; amandla esono ngumthetho.
15:57 Makubulelwe ke kuThixo osinikayo uloyiso olo, ngayo iNkosi yethu uYesu Kristu.
15:58 Ngoko ke, bazalwana bam abaziintanda, qinani, ningabi nakushukuma; nihlale niphuphuma umsebenzi weNkosi, nisazi nje ukuba ukubulaleka kwenu akulambathi eNkosini.
16:1 Ke kaloku, ngokubuthwa kwemali yokusiza abangcwele, njengokuba ndawamiselayo amabandla kaThixo akwelaseGalati, yenzani ngokunjalo nani.
16:2 Ngolokuqala usuku, iiveki ngeeveki, elowo kuni makabeke ekhaya, eqweba, into asukuba esikelelwe ngayo; ukuze kungathi, ndakuba ndifikile, kwandule ukubuthwa imali.
16:3 Ke ndakuba ndifikile, enisukuba nibacikidile nakholwa ngabo, ndobathuma bona benencwadi, base isipho senu esi eYerusalem.
16:4 Ke ukuba kuthe kwabonakala ukuba nam ndiye, bohamba kunye nam.
16:5 Ndiya kuza ke kuni, xa ndithe ndacanda kwelaseMakedoni, kuba ndiya kwanela ukucanda nje kwelaseMakedoni.
16:6 Ke kuni mhlawumbi ndingathi ndihlale ndidlulise nobusika, ukuze nina nindiphelekelele apho ndisukuba ndisiya khona.
16:7 Kuba andithandi ukuba ndinibone ngoku ndidlulayo; kodwa ndithemba ukuba ndokha ndihlale kuni ixesha elithile, ukuba iNkosi ithe yavuma.
16:8 Ndiya kuhlala ke e-Efese kude kubekho ipentekoste;
16:9 kuba ndivulelwe umnyango omkhulu onamandla, bebaninzi nabachasi.
16:10 Ke kaloku, ukuba uTimoti uthe wafika, ize nikhangele ukuba angabi nakoyika phakathi kwenu; kuba uyawusebenza umsebenzi weNkosi, kwanjengam,
16:11 Ize kungabikho bani ngoko umenza into engento. Mphelekeleleni ke nixolile, ukuze eze kum; kuba ndimlindile kunye nabazalwana.
16:12 Ke kaloku, ngaye nApolo umzalwana, ndamvuselela kakhulu, ukuba eze kuni kunye nabazalwana. Kuye akubangakho kanye ukuthanda ukuza okwakalokunje; woza ke, xa athe wanethuba elilungileyo.
16:13 Phaphani, elukholweni; yibani ngamadoda; yomelelani.
16:14 Zonke izinto zenu mazenziwe ninothando.
16:15 Ke kaloku ndiyanivuselela, bazalwana (niyayazi indlu kaStefana, ukuba iyintlahlela yelaseAkaya, nokuba bazimisele ukulungiselela abangcwele),
16:16 ukuze nani nibalulamele abanjalo, nabo bonke abasebenzisana nathi emsebenzini, nababulalekayo.
16:17 Ndiyavuya ke ngokufika kukaStefana noFortunato noAkayiko; ngokuba bakwenzelelele bona ukungabikho kwenu;
16:18 kuba bawuphumzile umoya wam nowenu. Bazini kakuhle ngoko abanjalo.
16:19 Ayanibulisa amabandla kaThixo akwelaseAsiya. Bayanibulisa kunene eNkosini uAkwila noPrisila, kunye nebandla elisendlwini yabo.
16:20 Bayanibulisa abazalwana bonke. Bulisanani ngolwango olungcwele.
16:21 Umbuliso ungesam isandla, mna Pawulos.
16:22 Ukuba ubani akayithandi iNkosi uYesu Kristu, makasingelwe phantsi. INkosi iyeza.
16:23 Ubabalo lweNkosi uYesu Kristu malube nani.
16:24 Uthando lwam malube nani nonke bakuKristu Yesu. Amen.


c: text/html

text:
INQAKU ELINGUMXHOLO | NGABA ISAYENSI ITHATHE INDAWO YEBHAYIBHILE?
Indlela Isayensi Ebuchaphazela Ngayo Ubomi Bakho
Ngokutsho kwesinye isichazi-magama, “isayensi luhlolisiso olwenziwa ngoososayensi ngenjongo yokwazi indalo nendlela esebenza ngayo.” Akuyondlwan’ iyanetha ke ukwenza lo msebenzi. Oososayensi babila besoma besenz’ uphando de kuqengqeleke iiveki, iinyanga neminyaka. Ngamanye amaxesha babuya nemband’ esikhova kwimigudu yabo, kodwa amaxesha amaninzi siyancedwa luphando abaza nalo. Nantsi imizekelo:
Enye inkampani yaseYurophu yavelisa esinye isixhobo esenziwe ngeplastiki eqinileyo enesihluzo esisemgangathweni ukuze kuphetshwe izifo ezibangelwa kukuselwa kwamanzi angcolileyo. Izixhobo ezinjalo ziye zalulutho ngamaxesha entlekele, njengaxa kwakukho inyikima eHaiti ngo-2010.
Esibhakabhakeni kukho amaza omoya ancedisana nesixhobo esinemaphu esiyiGPS. Ngaphambili, sasenzelwe ukunceda amajoni kodwa ngoku sisetyenziswa nangabaqhubi beemoto, beenqwelo-moya, beenqanawa, abazingeli nabakhenkethi. Basinceda kakhulu oososayensi abavelisa iGPS, eyenza kube lula ukufumana indawo esiya kuyo.
Ngaba usebenzisa ifowuni, ikhompyutha okanye i-Intanethi? Ngaba uyibonile impilo yakho isiba bhetele emva kokusebenzisa amayeza athile? Ngaba ukhe uhambe ngenqwelo-moya? Ukuba kunjalo, nawe uyaxhamla kwisayensi. Ngokuqinisekileyo, isayensi idlala indima ebalulekileyo ebomini bethu.
ULWAZI OLULINGANISELWEYO LWESAYENSI
Oososayensi bale mihla abapheli mandla ekufundeni ngendalo ukuze bandise ulwazi lwabo. Iingcali zenyukliya zisoloko zifunda ngendlela iathom esebenza ngayo ngoxa iingcali zezinto ezisemajukujukwini zizama ukuqonda ngemvelaphi yendalo. Kuwo onke la matile-tile okufikelela iindawo ezikude, abanye oososayensi bathi ukuba lo Thixo kuthethwa ngaye eBhayibhileni ebekho ngokwenene, ngekukudala bamfumanayo.
Abanye oososayensi neengcali ezaziwayo bade batsiba elikaphungela ngokuxhasa amazwi ombhali wesayensi uAmir D. Aczel owathi, “isayensi ingqina ukuba uThixo akakho.” Ngokomzekelo, omnye usosayensi owaziwayo wakha wathi, “ukungabikho kobungqina obubonisa ukuba indalo yadalwa nguThixo kubonisa ukuba yintsomi emini into yokuba ukho.” Abanye bathi imimangaliso ekuthethwe ngayo eBhayibhileni eyenziwa nguThixo “ngumlingo” nje. *
Sekunjalo, nanku umbuzo ophakamayo: Ngaba uphando olwenziwe ngoososayensi ngendalo lwanele kangangokuba bangade baqine kwizigqibo zabo? Unotshe. Ewe kona, isayensi iziphucule izinto, kodwa oososayensi abaninzi bayavuma ukuba iseninzi into abangayaziyo, ibe akukho ndlela yakuzazi ezinye izinto. Ingcali uSteven Weinberg, owakhe wawongwa ngembasa yeNobel uthi, “Nokuba sesithanda, asinakuze sazi yonke into ngendalo.” Ingcali yeenkwenkwezi yaseBritani uProfesa Martin Rees, yabhala yathi: “Kukho izinto abangenakuze baziqonde abantu.” Inyaniso kukuba, zininzi izinto oososayensi abangazaziyo ngendalo, ukususela kwizinto ezingenakubonwa ngeliso lenyama ukusa kwindalo iphela. Makhe sizekelise:
Iingcali zebhayoloji azikayazi kakuhle indlela esebenza ngayo iseli. Bema nematha oososayensi xa kufuneka bachaze indlela iiseli eziwasebenzisa ngayo amandla, indlela eziyivelisa ngayo iproteni nendlela eziziphindaphinda ngayo.
Amandla omxhuzulane asebenza lonke ixesha. Kodwa indlela asebenza ngayo iseyintsinda-badala nangoku koososayensi. Abakayazi ngokupheleleyo indlela umxhuzulane otsalela ngayo izinto emhlabeni nendlela ogcina ngayo inyanga ijikeleza umhlaba.
Iingcali ngendalo ziqikelela ukuba i-95 pesenti yezinto ezikwindalo ayinakubonwa ngezixhobo zesayensi. Ziye zagqiba kwelokuba ziyimfihlo engapha kokuqonda.
Zikho nezinye izinto ezibabhidayo oososayensi. Kutheni kubalulekile nje oku? Omnye umbhali wesayensi odumileyo wakha wathi: “Zininzi gqitha izinto esingazaziyo kunezo sizaziyo. Mna ndikholelwa ukuba isayensi imele ikwenze uphangalale kunokuba ubambelele ngenkani koko sele ukwazi.”
Ngoko ukuba ucing’ ukuba isayensi ingaze ithathe indawo yeBhayibhile ize yenze abantu bangakholelwa kuThixo, khawucinge ngoku: Oososayensi abakrelekrele bazame kangangoko ukuphanda besebenzisa izixhobo zabo ezinamandla, kodwa basenezinto ezininzi abangazaziyo ngendalo. Ngaba ke ngoko kububulumko ukuzibetha ngoyaba izinto abangasoze bakwazi ukuziphanda? Eliny’ inqaku elithetha ngendalo elikwiEncyclopedia Britannica lathi: “Nangona kudlule iminyaka ephantse ibe yi-4 000 abantu befunda ngeenkwenkwezi, zisababhida nangoku njengokuba kwakunjalo ngezazi zaseBhabhiloni.”
AmaNgqina kaYehova ayasihlonipha isigqibo somntu ngamnye sokuzikhethela oko afuna ukukukholelwa. Sizimisele ukulandela icebiso leBhayibhile elithi: “Ukuba nengqiqo kwenu makwazeke ebantwini bonke.” (Filipi 4:5) Yiloo nto sikucela ukuba uhlolisise indlela isayensi edibana ngayo neBhayibhile.
^ isiqe. 9 Abanye abantu abafuni nokuyibona iBhayibhile ngenxa yeemfundiso zecawa, njengeyokuba umhlaba usembindini wendalo yonke nokuba indalo yadalwa kwiintsuku nje ezintandathu ezineeyure eziyi-24.—Funda ibhokisi ethi “ IBhayibhile Nesayensi.”
Funda Okungakumbi
Ngaba UThixo Ukho?
IBhayibhile ineendlela ezintlanu ephendula ngazo.
Yintoni Efundiswa YiBhayibhile Ngokuphathelele Indalo?
IBhayibhile ikwachaza ‘iintsuku’ ezintandathu zokudalwa. Ngaba ezi ntsuku zazineeyure eziyi-24?
Imbono YeBhayibhile Ngempilo Entle
Funda ngoko ikutshoyo ngezigulo kunye namachiza.

robotstxt: allowed

filter: keep


text:
OKUFUNDISWA YIBHAYIBHILE
Ukungcakaza
Kwabanye abantu ukungcakaza kukuzonwabisa njee okungenangxaki, ngoxa abanye bekubona kuyingozi.
Ngaba ikho ingxaki ngokungcakaza?
OKUTHETHWA NGABANTU
Abaninzi bakubona njengokuzonwabisa okungeyongozi, ukuba nje akwaphuli mthetho. Zikhona iindlela zokungcakaza ezisemthethweni eziye zincede abantu, njengezo zixhaswa ngurhulumente ezifana nelotho.
OKUFUNDISWA YIBHAYIBHILE
IBhayibhile ayithethi kangako ngokungcakaza. Sekunjalo, inayo imigaqo ebonisa indlela avakalelwa ngayo uThixo ngako.
Oko kuthethwa kukungcakaza—ukwenza imali ngeenyembezi zabanye—kuyangqubana nesilumkiso seBhayibhile esithi, ‘zilindeni kulo lonke uhlobo lwenkanuko.’ (Luka 12:15) Enyanisweni umntu ongcakazayo unyolukile. Iindawo zokungcakaza ziye zithi uza kufumana imali eninzi xa ungcakaza, ngoxa zingakuchazi okwenzekayo xa ungaphumelelanga kuba zisazi ukuba xa abantu befuna ukuphumelela bafaka imali engakumbi kwimidlalo yekhasino. Endaweni yokunceda umntu kwingxaki yokunyoluka, ukungcakaza kumenza anqwenele imali eza lula.
Eyona nto isukelwa ngabangcakazi kukufumana imali yabanye abadlali, nto leyo eyenziwa kukuzicingela. Noko ke, iBhayibhile isikhuthaza ukuba ‘sifune, kungekhona ingenelo yethu, kodwa eyomnye umntu.’ (1 Korinte 10:24) Omnye weMithetho Elishumi uthi: “Uze ungayinqweneli . . . nantoni na eyeyedlelane lakho.” (Eksodus 20:17) Xa intliziyo yomntu ongcakazayo isekuzuzeni, uyafana nomincele ukuba abanye baphulukane neyabo imali ukuze kuzuze yena.
IBhayibhile iphinda isilumkise ukuba singajongi ithamsanqa njengomlingo onokusiphathela iintsikelelo. Mandulo kwaSirayeli, kwakukho abantu abamshiyayo uThixo baza balungiselela “uthixo weThamsanqa itafile.” Ngaba ukuzinikela okulolo hlobo “[kuthixo] weThamsanqa” kwakwamkelekile kuYehova uThixo? Hayi, wathi kubo: “Naqhubeka nisenza okubi emehlweni am, nanyula nento endingayoliswanga yiyo.”—Isaya 65:11, 12.
Yinyani ukuba kwamanye amazwe, imali efunyenwe ngokungcakaza okusemthethweni isetyenziselwa imfundo, ukukhulisa ezoqoqosho nakwezinye izinto. Kodwa ekugqibeleni, indlela efunyenwe ngayo ikhuthaza ukubawa, ukuzicingela nokuhlohl’ esakho ngeenyembezi zabanye.
“Uze ungayinqweneli . . . nantoni na eyeyedlelane lakho.”—Eksodus 20:17
Ziziphi iingozi anokungena kuzo umntu ongcakazayo?
OKUFUNDISWA YIBHAYIBHILE
IBhayibhile ilumkisa ngokuthi, “abo bazimisele ukuba zizityebi beyela ekuhendweni nasemgibeni, nakwiminqweno emininzi engekho ngqiqweni neyenzakalisayo.” (1 Timoti 6:9) “Ukubawa” yingcambu yokungcakaza, ibe kuyingozi kangangokuba iBhayibhile ikubala phakathi kwezinto ekufuneka sizilwe.—Efese 5:3.
Ekubeni kusenza umntu afun’ ukutyeba namhlanje, ukungcakaza kumenza ayithande nangakumbi imali, nto leyo iBhayibhile eyibiza ngokuba “yingcambu yazo zonke iintlobo zobubi.” Umntu unokuzibhaqa sele elawulwa kukuthanda imali, abe namaxhala angapheliyo de aphelelwe nalukholo kuThixo. IBhayibhile ithi abantu ababanjiswe luthando lwemali “[bazingxwelerha] ngeentlungu ezininzi.”—1 Timoti 6:10.
Ukunyoluka kwenza umntu angoneli yimali anayo aze angonwabi. “Umthandi nje wesilivere akayi kwaneliswa yisilivere, nabani na othanda indyebo akaneliswa yingeniso.”—INtshumayeli 5:10.
Izigidi eziye zahendelwa ukuba zingcakaze ziye zazibhaqa sele zichewukile. Le ngxaki isasazeke ihlabathi lonke ibe kuqikelelwa ukuba iMerika nje iyodwa inezigidi ngezigidi zabantu abachewulwe kukungcakaza.
Omnye umzekeliso uthi: “Ilifa lifunyanwa ngokubawa ekuqaleni, kodwa ikamva lalo aliyi kusikelelwa.” (IMizekeliso 20:21) Ukungcakaza kuye kwabafaka ematyaleni abaninzi, baphelelwa yimali, imisebenzi, imitshato nabahlobo. Ukusebenzisa amacebiso eBhayibhile kunokunceda umntu aphephe imiphumo ebuhlungu enokubangelwa kukungcakaza.
“Abo bazimisele ukuba zizityebi beyela ekuhendweni nasemgibeni, nakwiminqweno emininzi engekho ngqiqweni neyenzakalisayo, ekhokelela entshabalalweni nasekonakaleni.”—1 Timoti 6:9.
Funda Okungakumbi
Iingxaki Zemali Namatyala—Ngaba IBhayibhile Ingakunceda
Imali ayiluzisi ulonwabo, Kodwa imigaqo yeBhayibhile emine ingakunceda kwizinto eziphathelele imali.


text:
OKTOBHA 14, 2014
EGEORGIA
INkundla YaseYurophu Yamalungelo Abantu Ixhasa Umthetho WaseGeorgia
Ngo-Oktobha 7, 2014, iNkundla yaseYurophu Yamalungelo Abantu iye yawisa isigwebo esixhas’ amaNgqina kaYehova eGeorgia. Kwiminyaka eyi-12 eyadlulayo, kwavulwa ityala elithi, Begheluri and Others v. Georgia, elibandakanya abantu abayi-99 abaye baxhatshazwa ngezenzo okanye ngamazwi izihlandlo eziyi-30. Bonke aba ngaphandle nje komnye, bangamaNgqina kaYehova. Le ngxaki iqale xa amapolisa athi ngenkohlakalo agxagxamisa amaNgqina kwiindibano zawo aphinda enza okufanayo emakhayeni, ezinkundleni nasezitratweni.
Isigwebo sale nkundla saveza nento yokuba kuye kwakho izimangalo ezimalunga neziyi-160 eziye zafakwa kubacuphi, yaye kubonakala ngathi ezinye zezi ntlaselo bezixhaswa ngamapolis’ uqobo. Kodwa ke ezi zimangalo ziye azabonelwa ntweni. Kuba abamangalelwa bengazange bohlwaywa, baqhubeka nento ababekade beyenza.
Ngokomzekelo, ngoSeptemba 8, 2000, kwakuhlanganisene amaNgqina amalunga nayi-700 kwisixeko saseZugdidi. Ngequbuliso, kwagaleleka amapolisa aza atshisa isakhiwo esasineqonga, abetha nabantu abamalunga nabayi-50. Abantu ababethwayo bafaka izimangalo ngoko nangoko. Kodwa ke abasemagunyeni bala ukubamba abarhanelwa, amaNgqina asala engenamthetheleli.
INkundla YaseYurophu Yamalungelo Abantu Iyayigxeka Into Yokuba Amagunya Engakhawulezi Ancede
Ngenxa yokuba abamangalelwa bengazange bohlwaywe nangenxa yokuba eli tyala lingazange liphandwe kakuhle abo bahlaselwayo badibanis’ iintloko baza bafaka isimangalo kwiNkundla yaseYurophu Yamalungelo Abantu ngo-2002.
Kwisigwebo esawiswa ngo-Oktobha 7 le nkundla yafumanisa ukuba “abasemagunyeni baseGeorgia baye bafak’ umoy’ ombi ebantwini bonke nxamnye namaNgqina kaYehova yaye oko kwakhokelela ekubeni ahlale ehlaselwa kulo lonke eli.” Inkundla yaphinda yaphawula ukuba ezi ntlaselo “zaqala ukwenza abantu abawakhathalela amaNgqina kaYehova” yaye “abasemagunyeni babecinga ngolo hlobo nabo . . . , loo nto ibonisa ukuba nabo babeyikhuthaza le nto.”
“Abasemagunyeni baseGeorgia baye bafak’ umoy’ ombi ebantwini bonke nxamnye namaNgqina kaYehova yaye oko kwakhokelela ekubeni ahlale ehlaselwa kulo lonke eli.”
— Begheluri and Others v. Georgia, no. 28490/02, 7 Oktobha 2014 iphe. 40, isiqe.145
INkundla yaseYurophu Yamalungelo Abantu yabagweba abasemagunyeni baseGeorgia ngokuba baye baphatha ngokungekho-mthethweni abantu abayi-47 yaye baye baphazamisa nenkululeko yonqulo yabantu abayi-88. Le nkundla yayalela urhulumente kuba “alungise zonke iingxaki ezikhoyo” aze ayeke “ukungawakhathaleli amaNgqina.” Le nkundla yaphinda yathi urhulumente umele akhuphe intlawulo yemali engaphezu kwe-R630 000.
Iimeko ZamaNgqina KaYehova AseGeorgia Ziphucukile
Nangona imeko yamaNgqina iye yaphucuka eGeorgia ukususela ngo-2004, asaqhubeka efumana ehlaselwa ngamaxesha athile. Ngo-2013 amaNgqina ahlaselwa kangangezihlandlo eziyi-53. Isigwebo esiwiswe kwityala likaBegheluri sibophelela urhulumente waseGeorgia ukuba akhawuleze enze uphando nakweziphi izimangalo ezivakalayo. AmaNgqina kaYehova alindele ukuba urhulumente uza kubavalela abo bawahlasela ngenkohlakalo.


text:
AMAZWE NABANTU
Ukutyelela EItali
I-ITALI lilizwe elinezinto ezahlukeneyo—ukusuka kumalwandle amade ukuya kwimimandla yentaba ezinamaxethuka; ihlobo eligqats’ ubhobhoyi emzantsi ukusa kubusika obuqhaqhazelis’ amazinyo emntla. Eli lizwe lineentaba-mlilo ezininzi, kodwa zimbalwa—njengeStromboli neNtaba iEtna—ezisaqhushumbayo.
I-Itali lelinye lawona mazwe anabantu abaninzi eYurophu. Lizaliswe ngabantu abaninzi abohlukeneyo njengama-Arabhu, abantu abasuka eByzantium, amaGrike, abantu baseNormandy namaFenike.
Eli lizwe linobuncwane obuninzi bezinto zakudala, izakhiwo nemizobo. Amabhodlo amandulo amaGrike namaRoma okanye izakhiwo ezimbejembeje zakudala ezaziwayo, zisathandwa nangoku kwiidolophu nezixeko ezininzi zaseItali. Imizobo, imifanekiso eyenziwe ngamatye emabhile kunye nemithombo eyenziwe kakuhle, yimisebenzi yeencutshe ezinjengoBernini, uMichelangelo noRaphael.
Ukutya kuyinto ebalulekileyo kubomi babantu balapha yaye kumatheko amaninzi kubakho okona kutya kuthandwayo. Amaxesha amaninzi ipasta kuqalwa ngayo, ize ilandelwe yinyama okanye intlanzi nemifuno. Ioli yomnquma isetyenziswa kakhulu, ekubeni ixhaphakile apha. Ipizza nerisotto kukutya okwaziwayo kwaseItali.
Abantu baseItali baziwa ngokuba nobubele nokubuk’ iindwendwe. Abantu beli lizwe bayakuthanda ukuncokola nabanye, ngenxa yoko kuqhelekile ukubona abantu bencokola kwiindawo zeembutho okanye behamba endleleni.
Abemi abaninzi beli lizwe bathi bangamaRoma Katolika, kodwa bambalwa abaya rhoqo ecaweni. Abantu abasakwenzi oko bakuxelelwa yicawa yaye abasayithobeli imithetho ekudala ikho ngokuqhomfa noqhawulo-mtshato.
AmaNgqina kaYehova ayanda eItali. Aziwa ngokushumayela nokufundisa abantu ngeBhayibhile, nangokuphila ngemilinganiselo yayo. Kukho amabandla amaNgqina kaYehova angaphezu kwe-3 000 elizweni lonke, yaye amaninzi kuwo ashumayela nakubantu abathetha iilwimi ezingesiso isiTaliyane. Kukho imfuneko yokufundisa iBhayibhile ngeelwimi zasemzini kuba kule minyaka ilishumi idlulileyo, liye laphindeka kathathu inani labantu bamanye amazwe eItali.
NGABA UBUSAZI?
Nangona iSixeko saseVatican siseRoma, besisoloko sililizwe elizimeleyo ukususela ngo-1929 yaye ngenxa yoko, abantu baseItali basigqala njengomhlaba wasemzini.


text:
ULUTSHA LUYABUZA
Ngaba Ndikulungele Ukushiya Ikhaya?
Injongo kaThixo yayikukuba abantwana bakhule, bashiye abazali babo baze bazakhele ezabo iintsapho. (Genesis 2:23, 24; Marko 10:7, 8) Kodwa ungayazi njani xa ukulungele nyhani ukulishiya ikhaya? Cinga ngale mibuzo mithathu.
Ziziphi izizathu zam?
Funda ezi zizathu zingezantsi. Zibuze, ‘Ziziphi ezona zizathu zibalulekileyo ezenza ndifune ukuhamba ekhaya?’
Ukubaleka iingxaki zasekhaya
Ukufumana inkululeko engakumbi
Ukufuna ukuhlonelwa ngabahlobo
Ukunceda umhlobo ofuna umntu aza kuhlala naye
Ukuya kusebenza njengetsha-ntliziyo kwenye indawo
Ukufuna ukuziphilela
Ukungafuni kubhatalelwa yonk’ into ngabazali
Nezinye izizathu
Akukho nto imbi ngezi zizathu zichazwe ngasentla. Kodwa yintoni intsusa yoko? Ngokomzekelo, xa uhamba ekhaya kuba ufuna inkululeko, uya kufumana into obungayilindelanga!
UDanielle owakha wemka kowabo eneminyaka eyi-20, wafunda lukhulu kuloo nto. Uthi: “Sonke sifanele sinqandwe kwizinto ezithile. Xa uzihlalela, izinto onokuzenza zilawulwa ngamaxesha akho omsebenzi nokungabi namali. Musa ukubavumela abanye abantu ukuba bakuphembelele ukuba wenze isigqibo ngokungxama.
Ngaba Ndikulungele?
Ukuya kuzihlalela kufana nokuhamba entlango. Ngaba ubuya kuya kuloo ntlango ungakwazi ukumisa intente, ukubas’ umlilo, ukupheka okanye ukufunda imaphu? Akunjalo! Sekunjalo, luninzi ulutsha olumka ekhaya lungakwazi kakuhle ukunyamekela ikhaya.
UKumkani uSolomon osisilumko wathi, “onobuqili uyawaqwalasela amanyathelo akhe.” (IMizekeliso 14:15) Ukuze ubone ukuba ukulungele kusini na ukuzihlalela, khawuhlole le mixholo ilandelayo:
Ukuyisebenzisa kakuhle imali: USerena, oneminyaka eyi-19 uthi: “Akuzange kukhe kufuneke ukuba ndizihlawulele nantoni na. Ndiyoyika ukumka ekhaya ndize ndinyanzeleke ukuba ndiqingqe imali endiza kuyisebenzisa.” Unokukufunda njani ukuyisebenzisa kakuhle imali?
IBhayibhile ithi: “Umntu osisilumko uya kuphulaphula aze angenise uyalelo olungakumbi.” (IMizekeliso 1:5) Ngoko ke, unokubuza abazali bakho ngeendleko umntu amele azihlawule kwirenti, indlu, ukutya, imoto nesithuthi sikawonke-wonke. Emva koko, bacele ukuba bakufundise indlela yokuqingq’ imali nendlela yokuhlawula amatyala.
Imisebenzi yasekhaya: UBrian, oneminyaka eyi-17 uthi eyona nto ayoyikayo ngokumka ekhaya kukuba kuza kufuneka azihlambele iimpahla. Unokwazi njani xa sele ukulungele ukuzinyamekela? UAron, oneminyaka eyi-20 ucebisa athi: “Khawukhe uzame ukuphila ngathi uyazihlalela kangangeveki. Yitya kuphela ukutya oziphekele kona, nokuthenge ngemali oyisebenzeleyo. Nxiba iimpahla ezihlanjwe nezolulwe nguwe. Yicoce ngokwakho indlu. Zama ukuziyela kwiindawo ofuna ukuya kuzo kungekho mntu uza kukusa okanye akulande.” Ukulisebenzisa eli cebiso kuya kukunceda kwizinto ezimbini: (1) Uya kuba nobuchule bokwenza izinto ezithile, uze (2) uzixabise ngakumbi izinto abakwenzela zona abazali bakho.
Ukusebenzisana nabanye abantu: Ngaba uyavana nabazali bakho nabantwana bakowenu? Ukuba anivani, usenokucinga ukuba uza konwaba xa uhlala nomhlobo wakho. Kodwa cinga ngoko kuthethwa nguEve, oneminyaka eyi-18: “Abahlobo bam ababini bemka emakhayeni abo baza bahlala kunye. Babengabahlobo abavanayo ngaphambi kokuba bahlale kunye, kodwa kwakunzima gqitha ukuba bahlale bobabini. Omnye wayelihomba, omnye elixelegu. Omnye wayebuxhalabele ubuhlobo bakhe noThixo, ukanti omnye wayengenjalo. Babengavisisani kwaphela!”
Ngoko siyintoni isicombululo kwimeko enjalo? UErin, ona-18 uthi: “Uyakwazi ukufunda ukuhlala nabantu ngoxa usahlala kowenu. Ufunda indlela yokucombulula iingxaki nokuncamela abanye abantu izinto. Eyona nto ndiyiphawuleyo kukuba abo bashiya amakhaya abo kuba bengavani nabazali babo bayazibaleka iingxaki kunokuba bafunde ukuzicombulula.”
Ukuzibekela ixesha lokunqula uYehova: Abanye bayemka ekhaya kuba nje bebaleka izinto zonqulo ezenziwa ekhaya. Abanye bayazimisela ukufunda iBhayibhile baze banqule kodwa ekuhambeni kwexesha baqalisa imikhwa emibi. Unokukuphepha njani ‘ukophukelwa yinqanawa elukholo lwakho’?—1 Timoti 1:19.
Zenzele ucwangciso lokufunda iBhayibhile nokunqula uze unamathele kulo. Unokuzibhalela olwakho ucwangciso kwikhalenda uze ubone enoba unokukwazi kusini na ukululandela kwisithuba senyanga ungakhange ukhunjuzwe ngabazali bakho?
Yintoni Eyona Nto Ndifuna Ukuyenza?
Ngaba ufuna ukumka ekhaya kuba ubaleka iingxaki? Okanye ngaba akusafuni ukuba phantsi kwegunya labazali? Ukuba kunjalo, eyona nto ucinga ngayo zezo ngxaki uzishiya ngasemva negunya labazali kunalapho uya khona. Loo ndlela yokucinga ifana nqwa nokuzama ukuqhuba ujonge isipili esikubonisa ngasemva—ingqondo yakho ikoko ukushiya ngasemva nto leyo ebangela ukuba ungaboni apho uya khona. Yintoni esiyifundayo koku? Ukuze uphumelele, musa ukucinga nje ngokumka ekhaya—cingisisa ngezinto ezibalulekileyo ofuna ukuzenza.
Enoba luyintoni na usukelo lwakho, cingisisa ngaphambi kokuba wenze isigqibo. IBhayibhile ithi: “Amacebo okhutheleyo ngokuqinisekileyo ayingenelo, kodwa wonk’ ubani ongxamayo ngokuqinisekileyo usingisa ekusweleni.” (IMizekeliso 21:5) Liphulaphule icebiso labazali bakho. (IMizekeliso 23:22) Wuthandazele lo mbandela. Njengoko usenza isigqibo, cinga ngemigaqo yeBhayibhile ekuthethwe ngayo kweli nqaku.
Ngoko ke nanku umbuzo obalulekileyo omele uzibuze wona, Ngaba ndingakwazi ukuphatha ikhaya? kunokuba uzibuze oku, Ngaba ndikulungele ukumka ekhaya? Ukuba uyakwazi ukuzinyamekela, mhlawumbi sele ukulungele ukuba uye kuzimela.


text:
Ifuthe Imibala Enalo Kubomi Bethu
Njengoko ulaqaza, amehlo kunye nengqondo yakho ziyasebenzisana ukuze zitolike oko zikubonayo. Ubona isiqhamo, ukhawuleze ucinge ukuba uyafuna na ukusitya. Ujonga isibhakabhaka, ubone ukuba akuzunetha namhlanje. Ujonga la magama uwafundayo, utolike intsingiselo yawo. Eneneni oku kubangelwa ngumbala. Nyhani?
Umbala wesiqhamo obusijongile ukuncede wabona ukuba sivuthiwe waza wasirhalela. Umbala wesibhakabhaka namafu ukunceda wazi imozulu. Njengoko ufunda amagama akweli phepha, amehlo akho ayakwazi ukubona umahluko phakathi kwamagama nephepha abhalwe kulo. Nangona usenokungayiphawuli loo nto, kodwa usoloko usebenzisa umbala ukuze utolike oko ukubonayo. Kodwa ke umbala unefuthe nakwiimvakalelo zakho.
OKO IMIBALA IKWENZAYO KWIIMVAKALELO ZETHU
Njengokuba uhamba evenkileni, ubona iibhokisi, iitoti, iibhegi nezinye izinto ezenzelwe ukutsala amehlo. Enoba ubukwazi oku okanye akunjalo, inyani kukuba abathengisi bakhetha imibala eza kutsala umdla kubantu abakwiminyaka ethile nabesini esithile. Abantu abahombisa izindlu, abathungi beempahla nabazobi, nabo bayazi kakuhle into yokuba imibala inokuxhokonxa iimvakalelo.
Abantu bayichaza ngendlela ezahlukeneyo intsingiselo yemibala, ngokwamasiko nezithethe zeendawo abasuka kuzo. Ngokomzekelo, abanye abantu baseAsiya bathi umbala obomvu umela ithamsanqa nombhiyozo, ngoxa kwezinye iindawo zaseAfrika umbala obomvu umela ukuzila. Enokuba sikhulele phi na, sikhe sivakalelwe ngendlela efanayo ngeminye imibala. Makhe sithethe ngemibala emithathu size sibone indlela enokusenza sivakalelwe ngayo.
UMBALA UBOMVU ugqamile. Kuthiwa uthetha amandla, imfazwe nengozi. Lo mbala wenza isisu sikucole lula ukutya, ukwenze uphefumlele phezulu uze ubangele nehigh blood.
EBhayibhileni, igama lesiHebhere elithetha ukuthi “bomvu” livela kwelithi “igazi.” IBhayibhile isebenzisa umbala obomvu oqaqambileyo okanye ongqombela ukuze sibe nomfanekiso wehenyukazi elibulalayo elinxibe impahla emfusa likhwele ‘irhamncwa elimbala ungqombela, lizele ngamagama onyeliso.’
UMBALA OLUHLAZA wona wahlukile kobomvu, kuba wenza isisu sithathe ixesha ukucola ukutya uze ukwenze uzole. Lo mbala ukwenza uphol’ aph’ entloko. Ingqondo itsho iphole xa ujonge iigadi namathafa aluhlaza. Incwadi ethetha ngendalo iGenesis, ithi uThixo wenzela uluntu ingca notyani oluluhlaza.
UMBALA OMHLOPHE unxulunyaniswa nokukhanya, ukhuseleko nokucoceka. Ukwanxulunyaniswa nokulunga, ubumsulwa nobunyulu. Ngowona mbala kuthethwa ngawo kakhulu eBhayibhileni. Emibonweni, abantu kunye neengelosi zinxibe iizambatho ezimhlophe, nto leyo ethetha ubulungisa nobuhlobo obuhle noThixo. (Yohane 20:12; ISityhilelo 3:4; 7:9, 13, 14) Amahashe amhlophe nabakhweli abanxibe ezimhlophe nezicocekileyo bafuzisela imfazwe yobulungisa. (ISityhilelo 19:
IMIBALA ISINCEDA SIKHUMBULE IZINTO
Indlela iBhayibhile ethetha ngayo ngemibala isinceda sibone ukuba uThixo uyayazi into imibala eyenzayo kuthi. Ngokomzekelo, incwadi yeBhayibhile yeSityhilelo yaprofeta ngezinto ezenzekayo ebomini bethu, ezifana nemfazwe, indlala kunye nokufa okubangelwa yindlala nesibetho. Ukuze sikwazi ukukhumbula esi siprofeto, makhe sifunde ngalo mbono wabakhweli bamahashe angaqhelekanga, anemibala eyahlukeneyo.
Ihashe lokuqala limhlophe qhwa, nto leyo efuzisela imfazwe kaKristu uYesu yobulungisa. Elesibini libumlilorha, nto leyo efuzisela imfazwe eliwa ziintlanga. Eli hashe lilandelwa lelimnyama, elifuzisela indlala. Emva koko sibona “ihashe eliluthuthu; lowo wayehleli phezu kwalo wayenguKufa igama lakhe.” (ISityhilelo 6:1-8) Umbala wehashe ngalinye usenza sicinge ngento efuziselwa lelo hashe. Kulula ukukhumbula imibala yala mahashe nento esifundisa yona kule mihla.
Mininzi imizekelo eBhayibhileni yendlela imibala esetyenziswe ngayo ukuze icacise okuthile. UMdali wokukhanya, umbala kunye namehlo omntu, usebesenzisa umbala njengesixhobo sokufundisa ngendlela eqondakalayo nekulula ukuyikhumbula. Umbala usinceda siziqonde izinto. Unento oyenzayo kwindlela esicinga ngayo. Unokusinceda sikhumbule izinto ezibalulekileyo. Umbala usisipho esihle esivela kuMdali wethu ukuze sinandiphe ubomi.


text:
UYehova Uya Kukuxhasa
“UYehova uya kumxhasa emandlalweni wokugula.”—INDUMISO 41:3.
IINGOMA: 23, 138
1, 2. Yintoni awayekhe ayenze uThixo mandulo, ibe yintoni abazibuza yona abanye namhlanje xa begula?
UKUBA wakhe wagula kakhulu, usenokuba wawuzibuza ukuba: ‘Ngaba ndiza kuphila?’ Mhlawumbi ugulelwa lilungu lentsapho okanye umhlobo, ibe uyazibuza ukuba uya kuze abe bhetele na. Kungokwemvelo ukuzinqwenelela impilo entle wena nabo ubathandayo. EBhayibhileni sifunda ngabantu ababegula nababeyixhalabele impilo yabo. Ngokomzekelo, uKumkani uAhaziya, unyana ka-Ahabhi noIzebhele, wayefuna ukwazi ukuba uza kuphila na. NoKumkani uBhen-hadadi waseSiriya owayegula kakhulu wayexhalatyisiwe yimpilo yakhe.—2 Kumkani 1:2; 8:7, 8.
2 Kwakhona iBhayibhile ithi mandulo uYehova wayekhe abaphilise ngommangaliso abantu abagulayo, ibe wayede asebenzise abaprofeti bakhe ukuze avuse nabafileyo. (1 Kumkani 17:17-24; 2 Kumkani 4:17-20, 32-35) Namhlanje, abanye abantu abagulayo basenokuzibuza ukuba nabo uThixo uza kubaphilisa na.
3-5. UYehova noYesu banamandla okwenza ntoni, ibe yiyiphi imibuzo esiza kuthetha ngayo?
3 UYehova unamandla okuchaphazela impilo yabantu. Abanye wabohlwaya ngokubenza bagule, njengoFaro ngexesha lika-Abraham, kunye noMiriyam, udade boMoses. (Genesis 12:17; Numeri 12:9, 10; 2 Samuweli 24:15) AmaSirayeli awayengathembekanga wawohlwaya ‘ngezifo nezibetho.’ (Duteronomi 28:58-61) Ngamany’ amaxesha, uYehova ebebakhusela abantu bakhe ekuguleni. (Eksodus 23:25; Duteronomi 7:15) Wayede abaphilise abanye. Ngokomzekelo, waphilisa uYobhi owayegulel’ ukufa.—Yobhi 2:7; 3:11-13; 42:10, 16.
4 Siqinisekile ukuba uYehova unamandla okubaphilisa abo bagulayo. NoYesu uyakwazi ukubaphilisa abagulayo. Xa wayesemhlabeni, waphilisa abantu ababegula liqhenqa nesifo sokuxhuzula. Waphilisa kwaneemfama nemilwelwe. (Funda uMateyu 4:23, 24; Yohane 9:1-7) Oku kusenza sikhangele phambili kwimimangaliso uYesu aza kuyenza kwihlabathi elitsha. Ngelo xesha, “akakho ummi wakhona oya kuthi: ‘Ndiyagula.’”—Isaya 33:24.
5 Ngaba oku kutheth’ ukuba simele silindele ukuba uYehova okanye uYesu asiphilise ngokumangalisayo xa sigula? Ibe yintoni esimele sicinge ngayo xa sikhetha unyango?
THEMBELA NGOYEHOVA XA UGULA
6. Ithini iBhayibhile ngemimangaliso eyayisenziwa ngamaKristu enkulungwane yokuqala?
6 Ngenkulungwane yokuqala, uYehova wathambisa amaKristu ngomoya wakhe oyingcwele waza amanye wawanika amandla okwenza imimangaliso. (IZenzo 3:2-7; 9:36-42) Ngokomzekelo, ayekwazi ukuphilisa abantu nokuthetha ngeelwimi ezahlukahlukeneyo. (1 Korinte 12:4-11) Kodwa ekuhambeni kwexesha yaphela loo mimangaliso, kanye njengoba iBhayibhile yayitshilo. (1 Korinte 13:8) Ngoko namhlanje asinakulindela ukuba uThixo asiphilise ngokumangalisayo.
UYehova uzazi kakuhle iingxaki zabakhonzi bakhe, yaye akakulibali ukuthembeka kwabo
7. INdumiso 41:3 inokusikhuthaza njani?
7 Kodwa ukuba uyagula, uYehova uya kukuthuthuzela aze akuxhase, njengoko wenzayo kubakhonzi bakhe bamandulo. Ukumkani uDavide wathi: “Unoyolo nabani na onikela ingqalelo kwisisweli; ngomhla wentlekele uYehova uya kumsindisa. UYehova uya kumlinda amgcine ephila.” (INdumiso 41:1, 2) Kodwa ke uDavide wayengathi umntu olungileyo onikela ingqalelo kwisisweli owayephila ngelaa xesha wayengasoze afe. UYehova wayeza kumnceda njani ke loo mntu? UDavide wathi: “UYehova uya kumxhasa emandlalweni wokugula; wonke umandlalo wakhe uya kuwutshintsha ngokuqinisekileyo ebudeni bokugula kwakhe.” (INdumiso 41:3) Uzazi kakuhle iingxaki zabakhonzi bakhe yaye akabalibali. Unako ukubakhuthaza abanike nobulumko. Ibe uwudale umzimba womntu ngendlela yokuba ukwazi ukuziphilisa.
8. KwiNdumiso 41:4, yintoni eyacelwa nguDavide kuYehova xa wayegula kakhulu?
8 KwiNdumiso 41, uDavide usixelela nangexesha lokugula kwakhe kakhulu, xa wayexhalabile ephelelwe nangamandla. Kubonakala ngathi elo xesha leli unyana wakhe uAbhisalom wayefuna ukumbhukuqa ngalo. Wayegula kakhulu kangangokuba wayengakwazi ukumthintela uAbhisalom. Wayesazi ukuba iingxaki zentsapho yakhe yimiphumo yesono sakhe noBhatshebha. (2 Samuweli 12:7-14) Wenza ntoni ke? Wathandaza wathi: “Owu Yehova, ndibabale. Wuphilise umphefumlo wam, kuba ndonile kuwe.” (INdumiso 41:4) UDavide wayesazi ukuba uYehova umxolele, yaye wathembela kuye xa wayegula. Kodwa ngaba wayelindele ukuba uYehova amphilise ngokungummangaliso?
9. (a) Yintoni uYehova awayenzela uKumkani uHezekiya? (b) UDavide wayelindele ntoni kuYehova?
9 Yinyaniso kona ukuba uThixo wayebaphilisa abantu. Ngokomzekelo xa uKumkani uHezekiya wayegulel’ ukufa, uYehova wamphilisa. Waphila iminyaka eyi-15 eyongezelelekileyo. (2 Kumkani 20:1-6) Kodwa uDavide wayengalindelanga mmangaliso. Kunoko wayelindele ukuba uThixo amncede ngendlela awayenokumnceda ngayo umntu “onikela ingqalelo kwisisweli.” UDavide wayenobuhlobo obuhle noYehova, yiyo loo nto wamcelayo ukuba amthuthuzele aze amnyamekele ekuguleni kwakhe. Wamcela nokuba amphilise. Nathi sinokuyicela loo nto kuYehova.—INdumiso 103:3.
10. Kwenzeka ntoni kuTrofimo nakuEpafrodito, yaye oko kusifundisa ntoni?
10 Ngenkulungwane yokuqala, ayingawo onke amaKristu awaphiliswa ngemimangaliso, nangona umpostile uPawulos nabanye babekwazi ukuphilisa. (Funda iZenzo 14:8-10.) Umpostile uPawulos waphilisa uyise kaPubliyo owayegula kakhulu. “Wathandaza, wambeka izandla waza wamphilisa.” (IZenzo 28:8) Kodwa akazange aphilise wonke umntu amaziyo. Omnye wabahlobo bakhe uTrofimo wayejikeleza naye. (IZenzo 20:3-5, 22; 21:29) Xa wagulayo, uPawulos akazange amphilise. Ngoko kwafuneka ayeke ukuhamba naye, ashiyeke eMileto ukuze aphile. (2 Timoti 4:20) Omnye umhlobo kaPawulos, uEpafrodito, wajik’ ekufeni kukugula. Kodwa iBhayibhile ayitsho ukuba uPawulos wamphilisa.—Filipi 2:25-27, 30.
UMELE WAMKELE WAPHI AMACEBISO?
11, 12. Sazi ntoni ngoLuka, ibe kumele ukuba wamnceda njani uPawulos?
11 ULuka wayengugqirha ibe wayejikeleza noPawulos. (IZenzo 16:10-12; 20:5, 6; Kolose 4:14) Kumele ukuba wayedla ngokumnyanga uPawulos nabanye ababejikeleza. (Galati 4:13) Kanye njengoko uYesu watshoyo, “kwabo bagulayo” kufuneka ugqirha.—Luka 5:31.
Simele silumke xa abanye besicebisa ngezempilo
12 ULuka wayengugqirha oqeqeshiweyo, kungekhona nje umntu owayethanda ukucebisa ngezempilo. IBhayibhile ayisichazeli ukuba wabufundela phi okanye nini ubugqirha. Kodwa iyatsho ukuba uPawulos wathumela imibuliso kaLuka kumaKolose. Kusenokwenzeka ke ukuba uLuka wafundela ubugqirha kwisikolo saseLawodike, idolophu ekufutshane neKolose. Kwakhona, xa uLuka wayebhala incwadi yakhe yeVangeli neyeZenzo, wasebenzisa amagama obugqirha. Kuba wayengugqirha, wabhala ngamabali amaninzi ezihlandlo uYesu awaphilisa ngazo abantu.
13. Simele sikhumbule ntoni ngaphambi kokuba sicebise okanye samkele icebiso ngezempilo?
13 Namhlanje, abazalwana bethu abakwazi ukusiphilisa ngemimangaliso. Kodwa kuba befuna ukusinceda, basenokusicebisa nokuba asibacelanga. Kakade ke, amanye amacebiso awanabungozi. Ngokomzekelo, uPawulos wacebisa uTimoti ukuba asele iwayini. UTimoti wayehlutshwa sisisu, mhlawumbi ngenxa yokusela kwakhe amanzi angacocekanga. * (Funda umbhalo osemazantsi.) (Funda eyoku-1 kuTimoti 5:23.) Kodwa sifanele silumke. Umvakalisi usenokufuna sisele iyeza elithile okanye sitye ukutya okuthile. Usenokuthi oko kwanceda isalamane sakhe esasinengxaki efanayo. Kodwa loo nto ayithethi kuthi nathi siza kuncedakala. Sifanele sikhumbule ukuba enoba baninzi kangakanani abantu abancedwe liyeza elithile, lisenokuba yingozi kwabanye.—Funda iMizekeliso 27:12.
SEBENZISA UKUQONDA
14, 15. (a) Ngabantu abanjani esimele sibalumkele? (b) Yintoni esinokuyifunda kwiMizekeliso 14:15?
14 Sonke siyafuna ukuba sempilweni ukuze siphile kamnandi nokuze simsebenzele ngamandla ethu uYehova. Kodwa asifezekanga, ngoko soze singaguli. Xa sigula, kusenokubakho iindidi zonyango, yaye sinelungelo lokuzikhethela esilufunayo. Okubuhlungu kukuba, abanye abantu nezinye iinkampani ziye zithi zinawo amayeza okusinceda. Oko zikwenza kuba zifuna imali. Zinokuthi baninzi abantu abancedwe ngamayeza azo. Yaye ukuba siyagula, sinokufuna nantoni na enokusinyanga. Kodwa masingalilibali icebiso eliseLizwini likaThixo elithi: “Nabani na ongenamava ukholwa ngamazwi onke, kodwa onobuqili uyawaqwalasela amanyathelo akhe.”—IMizekeliso 14:15.
Simele sisebenzise ukuqonda, singakholelwa yonk’ into le
15 Ukuba sinobuqili okanye ubulumko, asiyi kukholelwa yonk’ into le ingakumbi ukuba loo mntu usicebisayo akazange afumane uqeqesho olufanelekileyo ngezonyango. Masizibuze: ‘Uthi eli yeza okanye ukutya ngendlela ethile kwabanceda abanye, kodwa ndazi njani ukuba yinyani loo nto? Enokuba bancedakele ke, ndazi njani ukuba ndiza kuncedakala nam? Ngaba andinakuphanda ngakumbi ndize ndithethe nabantu abaqeqeshelwe ukunyanga esi sigulo ndinaso?’—Duteronomi 17:6.
16. Sinokukusebenzisa njani ukuqonda xa sisenza izigqibo ngezonyango?
16 Simele sisebenzise ukuqonda okanye sibe ‘nengqondo ephilileyo’ xa sisenza izigqibo ngezonyango. (Tito 2:12) Oku kubaluleke kakhulu xa kubonakala ngathi olo nyango aluqhelekanga. Ngaba lo mntu ukuxelela ngolo nyango angakuchazela indlela olusebenza ngayo? Ngaba inkcazelo yakhe iyathandabuzeka? Ngaba oogqirha abaninzi bayavumelana naye? (IMizekeliso 22:29) Kusenokubakho umntu okuxelela ngonyango olutsha oogqirha abangekazi nto ngalo. Kodwa ngaba bukho ubungqina boko? Abanye basenokucebisa unyango olusebenza ngendlela engaqondakaliyo. Oku kunokuba yingozi kakhulu. Khumbula ukuba uThixo akafuni sisebenzise amandla omlingo.—Duteronomi 18:10-12; Isaya 1:13.
“MPILO-NTLE!”
17. Nguwuphi umnqweno oqhelekileyo esinawo?
17 Iqumrhu elilawulayo lenkulungwane yokuqala lathumela ileta kubazalwana emabandleni libaxelela izinto ababemele baziphephe. Ekupheleni kwaloo leta, labhala oku: “Ukuba niyazikhwebula kwezi zinto, niya kuphumelela. Mpilo-ntle!” (IZenzo 15:29) Nangona la yayingamazwi okubhabhayisa, asikhumbuza ukuba kuyinto eqhelekileyo ukunqwenela impilo entle.
18, 19. Yintoni esiyilindele ngemincili kwihlabathi elitsha?
18 Asifezekanga, ngoko asinakude singaguli. Ibe xa sigula, asilindelanga ukuba uYehova asiphilise ngokungummangaliso. Kodwa sikhangele phambili ekusiphiliseni kwakhe ngokupheleleyo kwixesha elizayo. KwiSityhilelo 22:1, 2 umpostile uYohane uthetha ‘ngamanzi obomi nemithi yobomi’ eya kuphilisa bonke abantu. Apha akabhekiseli kunyango lwamayeza esiza kulufumana ngoku okanye kwihlabathi elitsha. Kunoko, ubhekisela kuko konke uYehova noYesu abaza kukwenza ukuze siphile ngonaphakade.—Isaya 35:5, 6.
19 Ingathi alisafiki elo xesha limangalisayo. Kodwa okwangoku, siqinisekile ukuba uYehova uthanda ngamnye wethu, ibe uyayiqonda indlela esivakalelwa ngayo xa sigula. NjengoDavide, siqinisekile ukuba akasoze asilahle. Uya kusoloko ebanyamekela abo bathembekileyo kuye.—INdumiso 41:12.
^ isiqe. 13 Incwadi iThe Origins and Ancient History of Wine ithi oososayensi bafumanise ukuba iintsholongwane ezibangela utyatyazo zifa ngokukhawuleza xa zidityaniswe newayini.


text:
ULUTSHA LUYABUZA
Ndinokuvana Njani Nabazali Bam?
Imibuzo ngokuxabana
Nguwuphi umzali osoloko uxabana naye?
Ngutata
Ngumama
-
Nixabana kangaphi nalo mzali?
Asifane
Manqaphanqapha
Qho
-
Nidla ngokuxabana kangakanani?
Siye sikhawuleze siyilungise size sibe seluxolweni.
Siye siyilungise kodwa emva kokuba sixambulisene.
Asiyilungisi nasemva kokuba siye saxambulisana.
-
Ukuba awuvani nabazali bakho, usenokucinga ukuba ngabo ekufuneka benze okuthile ukuze balungise ingxaki. Kodwa ke, njengoko siza kubona, zikhona izinto ekufuneka zenziwe nguwe ukuze ningasoloko nixabana. Makhe siqale sithethe ngale nto . . .
Isizathu sokuxabana
Indlela ocinga ngayo. Njengoko ukhula, uqalisa ukucinga ngakumbi ngezinto kunokuba kwakunjalo ngoxa wawusengumntwana. Kwakhona uqalisa ukuba neengongoma ezinamandla—ezisenokungqubana nezo zabazali bakho. Sekunjalo, iBhayibhile ithi: “Beka uyihlo nonyoko.”—Eksodus 20:12.
Inyani engenakuphikwa: Kufuna ukukhula nobuchule ukwala ngaphandle kokuxabana.
Ukuzimela. Njengoko ukhula, abazali bakho basenokukunika inkululeko engakumbi. Ingxaki isekuthini, basenokungakuniki eninzi ngale ndlela ufuna ngayo okanye basenokungakhawulezi bakunike ngexesha oyifuna ngalo—ibe loo nto inokubangela ukuba nixabane. Sekunjalo, iBhayibhile ithi: ‘Bathobele abazali bakho.’—Efese 6:1.
Inyani engenakuphikwa: Amaxesha amaninzi, ubungakanani benkululeko oyifumana kubazali buxhomekeke kwindlela oyisebenzisa ngayo le sele uyinikiwe.
Oko unokukwenza
Dlala eyakho indima. Kunokuba uhlale ubek’ ityala abazali bakho ngenxa yokuxabana kwenu, jonga oko unokukwenza ukuze wenze uxolo. Ityendyana elinguJeffrey lithi: “Akusoloko ikukuthetha kwabazali okubangela ingxabano kodwa yindlela ophendula ngayo edla ngokuxabanisa. Ukuthetha kakuhle uzolile kuyanceda ekuthothiseni ingxabano.”
IBhayibhile ithi: “Zamani ngokusemandleni enu, ukuba noxolo.”—Roma 12:18.
Phulaphula. USamantha ona-17 uthi: “Ndifumanise ukuba kunzima ukuyenza ke le nto. Kodwa xa abazali bebona ukuba uyabaphulaphula, kulula ukuba bakuphulaphule nabo.”
IBhayibhile ithi: ‘Khawuleza ukuva, ucothe ukuthetha.’—Yakobi 1:19.
Sebenzisana nabo. Lungisa ingxaki ngendlela ubuya kwenza ngayo xa nidlala intenetya. Abazali bakho bakwiqela lakho, ingxaki liqela enidlala nalo. Ityendyana elinguAdam lithi: “Kwingxabano, umzali ufuna umntwana enze ngale ndlela acinga ukuba imlungele ngoxa naye umntwana enendlela yakhe acinga ukuba imlungele. Kona kona, inye le nto bayifunayo.”
IBhayibhile ithi: “Masisukele izinto ezisingisa eluxolweni.”—Roma 14:19.
Bacingele. USarah uthi: “Ndikufumanise kunceda ukukhumbula ukuba kufuneka bamhokamhokane neengxaki zabo, ezinkulu kakhulu kunezethu.” Ibhinqa eliselula elinguCarla longezelela ngokuthi: “Ndiye ndizifake ezihlangwini zabazali bam. Bendiza kwenza njani ukuba nam bendikhulisa umntwana kuze kuvele ingxaki enje? Yintoni ebiza kumlungela umntwana wam?”
IBhayibhile ithi: ‘Nyamekela, kungekuphela nje izilangazelelo zobuqu, kodwa kwanezilangazelelo zabanye.’—Filipi 2:4.
Thobela. Ekugqibeleni, iBhayibhile ifuna wenjenjalo. (Kolose 3:20) Ibe izinto ziza kukuhambela lula ukuba uyathobela. Ibhinqa eliselula elinguKaren lithi: “Andisazikhathazi ndivele nje ndenze loo nto abazali bam bathi mandiyenze. Zininzi izinto abandincamele zona, noko incinci le nto kufuneka ndiyenzile.” Ukuthobela yeyona nto ithintela ingxabano!
IBhayibhile ithi: “Apho kungekho nkuni uyacima umlilo.”—IMizekeliso 26:20.
Icebiso. Ukuba ukufumanisa kunzima ukuthetha, yibhale phantsi indlela ocinga ngayo okanye uthumele umyalezo ngefowuni. UAlyssa uthi: “Ndiye ndiyenze loo nto xa ndiziva ndingakwazi ukuthetha. Le ndlela indinceda ndithethe ndingakhange ndingxole okanye ndithethe into endiza kuzisola ngayo kamva.”
Funda Okungakumbi
Ndingathetha Njani Nabazali Bam Ngemithetho Abandibekela Yona?
Ubuchule bokuthetha nokuphulaphula kakuhle bungakunceda uthenjwe ngabazali kwaye ufumane inkululeko engakumbi.
Ucinga Ukuba Abazali Bakho Abazukuvumela Ukuba Uye Konwaba?
Ngaba ndifanele ndibaqhathe ukuze ndiye konwaba, okanye ndimele ndibaxelele inyani abazali bam?
Ngaba Abazali Bakho Bayakuthemba?
Khawuqwalasele ezi zinto zintathu ofanele uzenze ukuze abazali bakho bakuthembe.


text:
Septemba 19-
25
INDUMISO 135-141
Ingoma 59 Nomthandazo
Amazwi Okuvula (imiz. 3 nangaphantsi)
UBUTYEBI OBUPHUMA ELIZWINI LIKATHIXO
“Senziwe Ngokungummangaliso”: (imiz. 10)
Nd 139:14—Ukucingisisa ngemisebenzi kaYehova kusenza simthande ngakumbi (w07 6/15 21 ¶1-4)
Nd 139:15, 16—Imfuza neeseli zethu zityhila amandla nobulumko bukaYehova (w07 6/15 22-23 ¶7-11)
Nd 139:17, 18—Abantu bahlukile kuzo zonke izidalwa ezisemhlabeni kuba bayakwazi ukuthetha nokucinga (w07 6/15 23 ¶12-13; w06 9/1 16 ¶8)
-
Ukwemba Ubuncwane ObuseBhayibhileni: (imiz. 8)
Nd 136:15—Le vesi isinceda njani sikuqonde ngakumbi ukuphuma kwamaSirayeli eYiputa? (it-1 783 ¶5)
Nd 141:5—Yintoni eyayiqondwa nguKumkani uDavide? (w15 5/15 31 ¶4)
Yintoni endiyifundileyo ngoYehova kufundo lweBhayibhile lwale veki?
Ziziphi iingongoma kufundo lweBhayibhile lwale veki endinokuzisebenzisa entsimini?
-
Ufundo lweBhayibhile: (imiz. 4 nangaphantsi) Nd 139:1-24
YIKHUTHALELE INTSIMI
Utyelelo Lokuqala: (imiz. 2 nangaphantsi) wp16.5 16
Xa Ubuyela: (imiz. 4 nangaphantsi) wp16.5 16 —Mema umninimzi ukuba aye kwiintlanganiso.
Isifundo SeBhayibhile: (imiz. 6 nangaphantsi) fg isifundo 8 ¶8—Nceda isifundo sibone indlela esinokuwusebenzisa ngayo umbandela.
INDLELA YOKUPHILA YAMAKRISTU
Ingoma 57
“Imigibe Omele Uyilumkele Xa Uqhuba Isifundo SeBhayibhile”: (imiz. 15) Emva kokuba nixubushe eli nqaku, dlala uze uxubushe ividiyo eneenxalenye ezimbini, ebonisa indlela engachananga nechanileyo yokufundisa, usebenzisa incwadi ethi Okufundiswa YiBhayibhile, iphepha 29, isiqendu 7. Abavakalisi bafanele bajonge kwezabo iincwadi. Khumbuza abo banikela iintetho kwinxalenye ethi Yikhuthalele Intsimi ukuba, xa beyiphepha le migibe, abayi kutya xesha.
ISifundo SeBhayibhile Sebandla: (imiz. 30) kr Ileta Evela KwiQumrhu Elilawulayo, isahl. 1 ¶1-10
Impinda Yeentlanganiso Elandelwa Ngamagqabantshintshi Eentlanganiso Zeveki Elandelayo (imiz. 3)
Ingoma 30 Nomthandazo


text:
INQAKU ELINGUMXHOLO | UNOKUYIFUMANA PHI INTUTHUZELO?
Sonke Siyafuna Ukuthuthuzelwa
Usazikhumbula usiwa ngoxa wawusemncinci? Mhlawumbi wasikeka esandleni okanye wagruzuka idolo. Usayikhumbula indlela awakuthuthuzela ngayo umama wakho? Mhlawumbi wacoca elo nxeba waza walibopha. Wawulila, kodwa wakugona, ethetha amazwi amnandi, waza wathula. Ngelo xesha, wayehlala ekho umntu okuthuthuzelayo xa kukho into ekukhathazayo.
Njegoko sikhula, ubomi buya busiba nzima. Kufika ingxaki emva kwenye, kwaye banqabile nabantu bokusithuthuzela. Kubuhlungu ukuthi, iingxaki zabantu abadala azinakuconjululwa lula njengokubotshwa inxeba nokugonwa ngumama. Nantsi imizekelo embalwa.
Wakha wayifumana intlungu yokuphelelwa ngumsebenzi? UJulian uthi ukugxothwa kwakhe emsebenzini kwamothusa kakhulu kangangokuba wazibuza, ‘Ndiza kuyinyamekela njani intsapho yam? Emva kweminyaka ndisebenzela le nkampani, kutheni ingasandifuni nje ngoku?’
Mhlawumbi usentlungwini yokuphelelwa ngu- mtshato. URaquel uthi: “Ndaba buhlungu nyhani xa ndashiywa ngumyeni ndingacinganga kwiinyanga eziyi-18 ezidlulileyo. Intliziyo yayilihlwili.”
Kuthekani ukuba ugula kakhulu kwaye awude uchache. Ngamany’ amaxesha usenokufana nosolusapho uYobhi owathi: “Ndibugatyile [ubomi bam]; andiyi kuphila ukusa kwixesha elingenammiselo.” (Yobhi 7:16) Mhlawumbi uziva njengoLuis, indoda ekhulileyo ekwiminyaka yoo-80 eyathi, “Ngamany’ amaxesha iba ngathi sendilinde ukufa.”
Masithi ufuna ukuthuthuzelwa ngenxa yokuba uswelekelwe ngumntu omthandayo. URobert uthi: “Xa unyana wam wasweleka kwingozi yenqwelo-moya ndandisithi kuyaxokwa. Emva koko, zabuya iingqondo. Intlungu endandikuyo yayingathetheki.”—Luka 2:35.
URobert, uLuis, uRaquel, noJulian bathuthuzelwa kwezo ntlungu zingathethekiyo. Bathuthuzelwa ngoyena mntu ukwaziyo ukuthuthuzela, uThixo uSomandla. Uthuthuzela njani? Ngaba nawe uya kukuthuthuzela xa usentlungwini?


text:
I-Windows 10
Imbali yakho yokubrawuza yinkcazelo i-Microsoft Edge eyikhumbulayo—kuquka iiphaswedi, inkcazelo oyingenise kwiifomu, neesayithi ozityeleleyo—neevenkile kwi-PC njengoko ubrawuza iwebhu.
Ukuze ubone imbali yokubrawuza yakho, khetha Ihabhu > Imbali. Ukuze uyicime, khetha Susa yonke imbali, khetha iintlobo zengcombolo okanye iifayile ofuna ukuzishenxisa kwi-PC yakho, emva koko ukhethe uSusa.
I-Windows 10 Mobile
Imbali yakho yokubrawuza yinkcazelo i-Microsoft Edge eyikhumbulay—kuquka iiphaswedi, inkcazelo oyingenise kwiifomu, neesayithi ozityeleleyo—neevenkile kwisixhobo njengoko ubrawuza iwebhu.
Ukuze ubone imbali yokubrawuza yakho, khetha Izenzo ezingakumbi > Ihabhu > Imbali. Ukuze uyicime, khetha Susa yonke imbali, khetha iintlobo zengcombolo okanye iifayile ofuna ukuzishenxisa, emva koko ukhethe Susa.


text:
INQAKU ELINGUMXHOLO | UYESU USISINDISA ENTWENINI?
Isikhumbuzo Sokufa KukaYesu—Nini Yaye Phi?
Kubusuku bangaphambi kokuba afe, uYesu wayalela abafundi bakhe ukuba bakhumbule ukufa kwakhe. Wathi kubo: “Hlalani nisenza oku nindikhumbula.”—Luka 22:19.
Kulo nyaka, iSikhumbuzo sokufa kukaYesu siza kuba semva kokutshona kwelanga, ngoLwesihlanu, Aprili 3. AmaNgqina kaYehova amema wena nentsapho yakho ukuba niye kumamela intetho eza kuchaza isizathu sokuba ukufa kukaYesu kubalulekile nendlela okunokukunceda ngayo.
Funda Okungakumbi
ISikhumbuzo Sokufa KukaYesu
Nyaka ngamnye izigidi zabantu ziyadibana ukuze zenze isikhumbuzo sokufa kukaYesu. Uyamenywa ukuba ubekho ukuze ufunde indlela esi siganeko sibalulekileyo esikuchaphazela ngayo.